Al-Quran pulihkan pelajar daripada ketagihan dadah – Tokoh Maulidur Rasul Kedah
Oleh JAMLIAH ABDULLAH

10 Oktober 2022, 2:41 pm
ALOR SETAR – Ulama Kedah, Abdullah Lebai Samah yang terpilih sebagai Tokoh Maulidur Rasul Kedah mengajak seluruh umat Islam supaya membaca dan mendalami al-Quran yang merupakan panduan terbaik dalam kehidupan.
Malah menurut pengasas Madrasah Takwiyatul Islamiah berusia 86 itu, sepanjang 47 tahun mengemudikan madrasah tersebut ramai dalam kalangan pelajarnya terjebak dalam pelbagai masalah sosial seperti dadah akhirnya bertaubat dan kembali ke pangkal jalan.
“Anak muda yang duduk bersama saya pun sebenarnya ada masalah masing-masing. Mereka menceritakan mereka ambil dadah. Ada empat lima orang terlibat dadah.
“Bila duduk di pondok, berkat baca al-Quran dan baca kitab, dia tak ke mana-mana dan boleh berubah jadi baik serta sudah jadi tok lebai. Dia juga sudah bertaubat, tak hisap sudah (dadah),” katanya ketika ditemui selepas Majlis Sambutan Maulidur Rasul Peringkat Negeri Kedah di sini hari ini.
Sultan Kedah Al Aminul Karim, Sultan Sallehuddin Sultan Badlishah berkenan menyampaikan anugerah berkenaan.
Abdullah yang mempunyai 14 anak juga memberitahu, amalan membaca al-Quran yang diterapkan dalam kehidupan keluarga besarnya itu juga menjadikan anak-anaknya berjaya termasuk berpangkat besar.

“Setiap kali baca al-Quran niat saya nak anak dan isteri saya beriman. Berkat baca al-Quran sejak dahulu sampai sampai khatam. Setiap hari selepas subuh saya habiskan masa dua jam baca Al-Quran,” ujarnya.
Tambahnya, ramai anak muda hari ini terjebak dengan pelbagai masalah sosial termasuk jenayah berpunca daripada didikan ibu bapa masing-masing.
“Berpunca daripada didikan keluarga, anak dilahirkan suci bersih ibu bapa yang mencorakkan mereka sebab ibu bapa salah bimbingan didikan apabila sudah besar tidak boleh bezakan yang salah dan betul,” katanya.
Dilahirkan di Kampung Sena, Tobiar di Pendang dekat sini, Abdullah sejak 1975 masih aktif mengajar al-Quran dan kitab di Madrasah Takwiyatul Islamiah di Bukit Lada Pokok Sena yang menyediakan pendidikan percuma kepada warga emas dan anak muda. – KOSMO! ONLINE


PRU-15 : Mesyuarat Khas MKT UMNO diadakan malam ini
Oleh SITI NOR MAS ERAH AMRAN

10 Oktober 2022, 2:07 pm
SEBERANG PERAI – Mesyuarat khas Majlis Kerja Tertinggi (MKT) UMNO yang dijadualkan malam ini bakal membincangkan mengenai persiapan parti dalam menghadapi Pilihan Raya Umum ke-15 (PRU-15) sekiranya berlangsung dalam masa terdekat.
Ahli MKT UMNO, Datuk Seri Reezal Merican Naina Merican berkata, perihal pembubaran Parlimen hanya terletak di bawah kuasa dua pemimpin iaitu Perdana Menteri dan Yang di-Pertuan Agong (YDPA).
Menurutnya, dalam soal pembubaran Parlimen, Perdana Menteri akan menyembah dan memohon perkenan Yang di-Pertuan Agong.
“Bila saya sebut mohon perkenan, ini bukan hanya menyembah yang ia bergantung kepada kedua-dua ini.
“Saya tidak ada maklumat (disembah atau diperkenan) jadi tidak boleh mendahului mereka.
“Malam ini pula (mesyuarat khas MKT) lebih kepada persiapan seandainya pilihan raya akan berlaku, termasuk juga perkara berbangkit lain antaranya soal membabitkan banjir,” katanya.

Beliau berkata demikian ketika diminta mengulas berhubung isu yang akan dibentangkan dalam mesyuarat khas MKT UMNO, malam ini.
Terdahulu, beliau menghadiri Majlis Sambutan Maulidur Rasul Parlimen Kepala Batas di Masjid Abdullah Fahim, di sini hari ini.
Mengulas lanjut, Reezal Merican yang juga Menteri Perumahan dan Kerajaan Tempatan berkata, UMNO sentiasa bersiap sedia dalam dua keadaan membabitkan PRU-15 dan bencana banjir.
“Kita tidak tahu bila nak banjir dan ramalan yang tepat kerana perkara ini kita tidak boleh jangka.
“Bagaimanapun, kita buat persiapan yang mana di bawah jagaan saya (Parlimen Kepala Batas), pasukan bomba kita berada dalam tahap yang tertinggi,” katanya.
Semalam, sumber parti itu dilaporkan memberitahu bahawa UMNO memanggil mesyuarat khas parti berkenaan dipercayai menyentuh jangkaan tarikh pembubaran Parlimen yang akan diumumkan Perdana Menteri, Datuk Seri Ismail Sabri Yaakob. – KOSMO! ONLINE


3,558 pelajar baharu masuk UTM, perempuan lebih ramai
Oleh KHAIRUL MOHD. ALI

10 Oktober 2022, 2:28 pm
JOHOR BAHRU – Universiti Teknologi Malaysia (UTM) menerima kemasukan seramai 3,558 penuntut baharu peringkat sarjana muda sepenuh masa di dua kampusnya di sini dan di Kuala Lumpur, hari ini.
Naib Canselor UTM, Prof. Datuk Ir. Dr. Ahmad Fauzi Ismail berkata, daripada jumlah itu, seramai 3,401 penuntut mendaftar diri di kampus UTM Johor Bahru, manakala seramai 157 penuntut yang lain di kampus UTM Kuala Lumpur.
Menurut beliau, mereka terdiri daripada 1,638 penuntut lelaki dan 1,920 pelajar perempuan yang akan mengikuti 58 program sarjana muda di 12 fakulti.
“Seramai 567 penuntut antarabangsa dari 35 buah negara antaranya Bangladesh, Brunei, China, Ecuador, Indonesia, Mesir, Pakistan dan Yemen juga telah mendapat tawaran mengikuti pengajian di UTM untuk sesi akademik baharu ini.
“Antara program yang menjadi pilihan mereka ialah program pengajian di bawah Fakulti Komputeran (FC), Fakulti Kejuruteraan Elektrik (FKE) dan Institut Teknologi Antarabangsa Malaysia-Jepun (MJIIT),” katanya kepada pemberita semasa sesi pendaftaran penuntut baharu UTM, di sini hari ini. – KOSMO! ONLINE


Gardenia Breakthru Funwalk ajak rakyat Malaysia membudayakan gaya hidup sihat
Oleh NUR ALWANI ZAFIRAH KHAIRUL

10 Oktober 2022, 2:32 pm
KUALA LUMPUR – Pengeluar produk roti, Gardenia Bakeries (KL) Sdn. Bhd. semalam menganjurkan Gardenia Breakthru Funwalk sempena Hari Sukan Negara 2022 yang dirasmikan oleh Ketua Pengarah Jabatan Belia dan Sukan Negara (JBSN), Mohd. Azhari Mohammad.
Majlis perasmian tersebut turut dihadiri duta jenama Gardenia Breakthru, Datuk Azizul Awang.
Gardenia Bakeries (KL) Sdn. Bhd dalam satu kenyataan memaklumkan, acara Fun Walk yang diadakan itu telah mendapat sambutan yang menggalakkan daripada pengguna seluruh Semenanjung Malaysia.
Menurut Mohd. Azhari, penglibatan rakyat Malaysia dalam aktiviti gaya hidup sihat amat memberangsangkan dan semangat tersebut menjadikan Malaysia sebagai negara lebih sihat.
Dalam pada itu, Pengurus Pemasaran Gardenia Bakeries (KL) Sdn. Bhd, Ena Suhaila Abas berkata, selain daripada fun walk, acara dimeriahkan lagi dengan aktiviti senamrobik, Zumba, Jazzercise dan Tabata bagi mereka yang lebih gemar melakukan senaman tarian.
Jelasnya, matlamat utama acara itu adalah untuk menggalakkan peserta bergerak aktif bagi mengekalkan gaya hidup sihat tanpa mengira apa jua jenis aktiviti yang dilakukan.

“Gardenia menyeru rakyat Malaysia daripada semua lapisan masyarakat untuk bersama-sama memulakan gaya hidup sihat yang melibatkan aktiviti fizikal.
“Peserta larian berpeluang membawa pulang Roti Gardenia Breakthru secara percuma di garisan penamat. Bukan itu sahaja, jersi Gardenia Breakthru Fun walk dan beg khas Gardenia Breakthru juga telah diberikan sebaik sahaja peserta mendaftar,” katanya.
Tambahnya lagi, sesi cabutan bertuah turut disertakan dalam agenda di mana peserta berpeluang memenangi hadiah menarik antaranya jam tangan Garmin Venu SQ, Air Fryer, sepasang tikar yoga dan sepuluh set beg saguhati eksklusif daripada Gardenia Breakthru.
“Memandangkan sambutan yang diperoleh untuk Gardenia Breakthru Funwalk tahun ini adalah di luar jangkaan, kami di Gardenia berharap dapat bekerjasama dengan Kementerian Belia dan Sukan dalam merancang lebih banyak acara yang menarik untuk Hari Sukan Negara pada tahun-tahun akan datang.
“Ia juga selaras dengan usaha Gardenia untuk membentuk masyarakat yang lebih sihat demi masa depan negara yang lebih baik,” ujarnya. – KOSMO! ONLINE


Tarikh PRU-15 masih belum pasti
Oleh ABDUL RAZAK IDRIS

10 Oktober 2022, 2:55 pm
KUALA LANGAT – Teka- teki tarikh Pilihan Raya Umum ke-15 (PRU-15) masih belum diketahui termasuk di peringkat kepimpinan tertinggi UMNO.
Naib Presiden UMNO, Datuk Seri Mahdzir Khalid berkata, mesyuarat Majlis Tertinggi (MT) yang akan diadakan malam ini juga belum dapat dipastikan agendanya walaupun spekulasi bertiup kencang adalah mengenai persediaan PRU-15.
“Kita pun masih menunggu (tarikh pembubaran Parlimen).
“Masih belum ‘clear’ (jelas). Bila dah (jelas) baru kita komen,” katanya selepas Program Karnival Mini Aspirasi Keluarga Malaysia di Kolej MARA Banting Bukit Changgang hari ini.
Kosmo! semalam melaporkan, UMNO akan mengadakan mesyuarat khas MT hari ini sekali gus membayangkan pembubaran Parlimen bakal berlaku dalam masa terdekat.
Mengulas mengenai Bajet 2023, beliau yang juga Menteri Pembangunan Luar Bandar menzahirkan penghargaan penambahan bajet khususnya untuk internet desa dan internet kelas Jabatan Kemajuan Masyarakat (Kemas).

“Boleh dikatakan bajet untuk Kementerian Pembangunan Luar Bandar ada peningkatan jumlah dan ada yang luar biasa.
“Selain peningkatan untuk internet desa dan kelas kemas didapati peruntukkan turut diberikan untuk prasarana dan pendidikan yang lain dalam kementerian ini,” jelasnya. – KOSMO!ONLINE


Hospital, klinik kesihatan di Kelantan terima 60 buah ambulans
Oleh MUHAMMAD AYMAN GHAFFA

10 Oktober 2022, 2:18 pm
KOTA BHARU – Kementerian Kesihatan (KKM) akan menempatkan sebanyak 60 buah ambulans yang bernilai RM24.3 juta di pelbagai fasiliti kesihatan di negeri Kelantan secara berperingkat bermula tahun depan.
Menteri Kesihatan, Khairy Jamaluddin Abu Bakar berkata, daripada jumlah itu, sebanyak 20 buah ambulans melibatkan enam buah kategori A dan 14 buah kategori B akan ditempatkan di hospital-hospital di negeri ini.
Menurutnya, 40 buah ambulans kategori B pula akan diletakkan di klinik kesihatan dan kesemua kenderaan itu akan dibekalkan secara berperingkat bermula tahun depan.
“Penambahan ambulans itu dapat mempercepatkan masa bertindak dalam memberikan perkhidmatan kesihatan yang terbaik kepada rakyat,” katanya semasa menyampaikan ucapan semasa merasmikan Majlis Penyerahan Projek Mencegah Banjir Hospital Raja Perempuan Zainab II (HRPZ II) di sini hari ini.
Hadir sama, Ketua Pengarah Kesihatan, Tan Sri. Dr. Noor Hisham Abdullah, Pengerusi Jawatankuasa Kerja Raya, Infrastruktur, Pengangkutan dan Utiliti negeri, Datuk Azami Mohd. Noor dan Timbalan Ketua Pengarah (Sektor Bisnes) Jabatan Pengairan dan Saliran, Datuk Sabri Abdul Mulok.
Mengulas lanjut, menurut Khairy Jamaluddin, selain itu, kerajaan turut mengumumkan pemberian seunit mesin ekokardiografi dan mesin prosedur pembedahan torakoskopi bantuan video (VATS) yang bernilai RM1.7 juta di HRPZ II.

Katanya, mesin ekokardiografi dapat memberikan keputusan yang lebih tepat dan pesakit dapat didiagnos dengan lebih awal malah seramai 1,500 pesakit akan menerima manfaat daripada mesin itu setiap tahun.
“Bagi mesin VATS, ia akan dapat mengurangkan tempoh masa pembedahan kepada satu jam berbanding torakotomi terbuka (operasi membuka rongga badan) yang memakan masa tiga jam.
“Proses perolehan kedua-dua mesin telah dimulakan dan ia dijangka akan beroperasi pada tahun hadapan,” katanya.
Menurutnya, pemberian mesin-mesin itu penting kerana HRPZ II merupakan hospital rujukan bagi pembedahan kardiotorasik di Zon Timur.
Tambahnya, kekurangan peralatan untuk menjalankan pembedahan di HRPZ II ketika ini menyebabkan Perkhidmatan Kardiothorasik dan Kardiologi terpaksa merujuk pesakit-pesakit ke Hospital Kuala Lumpur, Hospital Serdang di Selangor dan Hospital Pulau Pinang. – KOSMO! ONLINE


Remaja lelaki bawa lari gadis, peras ugut wang diberkas
Oleh HARIS FADILAH AHMAD

10 Oktober 2022, 2:48 pm
JERANTUT – Polis menahan seorang remaja lelaki berusia 18 tahun yang disyaki terlibat dalam kes kehilangan seorang remaja perempuan dan peras ugut di Kuala Tahan sejak Jumaat lalu.
Ketua Polis Daerah Jerantut, Superintendan Mazlan Hassan berkata, suspek yang ditahan di Taman Maluri Kuala Lumpur semalam disyaki turut melakukan pemerasan terhadap keluarga mangsa.
“Remaja berkenaan diberkas pada pukul 6.15 petang semalam berikutan cubaan mengugut keluarga berkenaan menerusi WhatsApp apabila melarikan seorang remaja perempuan di Kampung Padang berdekatan Kuala Tahan pada Jumaat lalu.
“Melalui pesanan WhatsApp nombor yang tidak dikenali diterima bapa mangsa berupa ugutan meminta wang dan jaminan ‘settle’ dengan baik berikutan anaknya dibawa lari lelaki tersebut,”katanya di sini hari ini.
Bagaimanapun, ujarnya, mangsa telah dibawa pulang ke Jerantut, di sini.
Jumaat lalu seorang remaja Nor Syamira Ahmad Anafiah, 20, dilaporkan hilang apabila tidak pulang ke rumah selepas habis bekerja di sebuah pusat inap desa di Kuala Tahan.

Menurut Mazlan, bapa mangsa yang berusia 47 tahun telah membuat laporan polis di Balai Polis Kuala Tembeling Jumaat lalu selepas kakak mangsa mendapati ketiadaan Nor Syamira yang sepatutnya berada di rumah selepas waktu bekerja.
“Kakaknya memaklumkan Nor Syamira mahu keluar membeli air kira-kira pukul 4 petang hari Jumaat sebelum habis waktu kerja pada pukul 5 petang.
“Selepas menyedari Nor Syamira masih tidak pulang ke tempatnya kerjanya, kakak mangsa keluar mencari dan mendapati motosikal mangsa ditemukan di tepi jalan kira-kira 400 meter dari pusat inap desa berkenaan,” katanya.
Dalam pada itu beliau berkata, kes disiasat mengikut Seksyen 385 Kanun Keseksaan dan siastan lanjut giat dilakukan. – KOSMO! ONLINE


Lesti bukan isteri baik, tunai umrah tanpa izin suami
Oleh LIA OTHMAN

10 Oktober 2022, 2:10 pm
KEPUTUSAN penyanyi dangdut popular Indonesia, Lesti Kejora menunaikan umrah pada Sabtu lalu dilihat sebagai satu tindakan tidak wajar buat seorang isteri memandangkan tidak meminta izin suaminya, Rizky Billar.
Perkara tersebut dicetuskan peguam Rizky, Adek Erfil yang mendakwa Lesti hanya tentang keberangkatannya ke Tanah Suci melalui aplikasi WhatApss tanpa bertemu
“Ya, seharusnya seorang isteri itu datang ke rumah suaminya untuk meminta izin. Adakah diizinkan untuk melaksanakan umrah? Mereka masih suami isteri.
“Ini hanya WhatApps, adakah itu disebut seorang isteri yang baik? Rizky masih sah suaminya” ujarnya.
Penyanyi berhijab itu dilaporkan berangkat menunaikan ibadah umrah pada Sabtu lalu bagi menenangkan dirinya selepas dihimpit kontroversi keganasan rumah tangga.
Awal minggu lalu, pasangan selebriti popular itu mengejutkan industri hiburan Indonesia apabila rumah tangga yang selama ini dianggap bahagia rupa-rupanya tidak seindah digambarkan.

Rizky yang juga seorang pelakon itu didakwa bertindak agresif dengan memukul isterinya termasuk mencekik dan menghempas Lesti ke lantai sehingga terpaksa dirawat di hospital.
Pasangan itu mendirikan rumah tangga pada 19 Ogos 2021 dikurniakan seorang cahaya mata lelaki, Muhammad Leslar Al-Fatih Billar. – KOSMO! ONLINE


Banjir di Baling, Kuala Muda surut sepenuhnya
Oleh NORLIA RAMLI dan NUR SYAZWANA MANSOR

10 Oktober 2022, 2:22 pm
BALING – Seramai 151 mangsa daripada 47 keluarga yang ditempatkan di pusat pemindahan sementara (PPS) Kompleks Rakan Muda di sini telah dibenarkan pulang ke rumah masing-masing kerana keadaan banjir telah surut.
Pegawai Pertahanan Awam Daerah Baling, Leftenan (PA) Mohd. Faizol Ab. Aziz berkata, PPS tersebut ditutup pada pukul 1 tengah hari tadi.
“Semua mangsa dipindahkan ke PPS setelah rumah mereka dilanda banjir kilat mulai pukul 6 pagi semalam.
“Mereka telah pulang ke rumah masing-masing selepas PPS ditutup pada pukul 1 tengah hari tadi,” katanya di sini hari ini.
Kata beliau, mangsa yang ditempatkan di PPS itu adalah dari Kampung Paya, Kampung Tanjung Merbau dan Kampung Charuk Sikin.
Sementara itu, Pegawai Pertahanan Awam Daerah Kuala Muda, Kapten (PA) Azhar Ahmad berkata, keadaan banjir di lima kampung di daerah Kuala Muda surut sejak petang semalam.

“Kejadian banjir pada awal pagi semalam melibatkan seramai 179 mangsa daripada 43 keluarga dan tiada PPS yang dibuka,” ujarnya.
Tambahnya, kampung yang terjejas adalah Kampung Air Mendidih, Kampung Haji Wahab, Kampung Bukit Belah dalam mukim Sungai Petani; Kampung Sungai Bongkok dalam mukim Gurun dan Kampung Jerung dalam mukim Sidam Kiri.
“Kejadian banjir yang berlaku pada semalam itu adalah susulan hujan melebihi sejam,” katanya. – KOSMO! ONLINE


Tabika Kemas Lorong Masjid juara Pintar Botani peringkat kebangsaan
Oleh AIN SAFRE BIDIN

10 Oktober 2022, 2:13 pm
TELUK INTAN – Tabika Kemas Lorong Masjid, Kampung Bahagia di sini dinobatkan sebagai juara Pintar Botani Peringkat Kebangsaan yang berlangsung di Universiti Pendidikan Sultan Idris, Tanjung Malim baru-baru ini.
Menurut guru tabika tersebut, Salmiah Sabeerin, antara yang menyumbang kepada kemenangan mereka adalah petak sawah di pekarangan pusat pendidikan kanak-kanak tersebut.
“Apa yang istemewa di Tabika Kemas ini ialah kami ada ruang petak sawah padi, jadi murid-murid tidak perlu pergi ke Sungai Manik untuk melihatnya (sawah padi).
“Selain itu, kami juga mempunyai zoo mini yang menempatkan haiwan seperti burung puyuh, arnab dan rumah kelulut iaitu tempat menyimpan madu lebah,” katanya kepada Kosmo! baru-baru ini.
Pada masa sama, Salmiah berkata, Tabika Kemas itu juga menyediakan menu makanan yang sihat bagi para pelajarnya kerana mereka percaya ia penting bagi kesihatan fizikal serta mental murid-murid sepanjang berada di sana.
Menurutnya, program Pintar Botani itu secara tidak langsung mengindahkan persekitaran kawasan Tabika Kemas tersebut selain mendidik murid-murid bercucuk tanam sayur-sayuran seperti kobis, sawi, bayam dan kangkung.

“Program Pintar Botani ini bukan sahaja dapat mengoptimumkan tanah dan menceriakan kawasan tabika, malah menjadikan persekitarannya lebih menarik dengan penyediaan landskap tumbuhan hijau seperti sayur-sayuran dan buah-buahan seperti limau dan anggur,” katanya.
Menerusi kerajaan tersebut, tabika berkenaan dianugerahkan piala dan barangan elektrik yang dianugerahkan oleh Menteri Pembangunan Luar Bandar, Datuk Seri Mahdzir Khalid selepas merasmikan Program Hari Potensi Kemas Peringkat Kebangsaan 2022 Edisi ke-17 di UPSI baru-baru ini. – KOSMO! ONLINE


200 kereta melawat Taiwan ‘Oh Bear Go!’ dilancar
Oleh KOSMO!

11 Oktober 2022, 10:10 pm
KUALA LUMPUR – Ketika Taiwan bersiap sedia membuka sempadan sepenuhnya pada 13 Oktober nanti, Biro Pelancongan Taiwan di Kuala Lumpur telah melancarkan iklan kereta Melawat Taiwan ‘Oh Bear Go!’ bertema basikal dan kereta api di Malaysia pada Khamis lalu.
Sebanyak 200 iklan kereta bertema ‘Oh Bear Go!’ bakal melalui jalan-jalan di Lembah Klang, Pulau Pinang dan Johor dengan memaparkan pemandangan Taiwan yang indah bagi membangkitkan kenangan indah sesiapa yang melancong ke sana.
Majlis pelancaran iklan kereta Melawat Taiwan ‘Oh Bear Go!’ 2022 bertema basikal dan kereta api telah diadakan di Hotel Kloe, Kuala Lumpur.
Tiga tema penampilan iaitu, Basikal Tasik Matahari Bulan Nantou, Kereta Api Bunga Sakura Chiayi Alishan dan Laut Bunga Hydrangea Yangmingshan Taipei termasuk maskot Taiwan ‘Oh Bear Go!’ menunggang basikal akan menjadi penarik perhatian jalan-jalan di Lembah Klang, Pulau Pinang serta Johor.
Pengarah Pejabat Biro Pelancongan Taiwan Kuala Lumpur, Chou Shih Pi berkata, Taiwan telah memilih basikal dan kereta api sebagai tema promosi pelancongan dalam tempoh dua tahun yang laludan dipadankan dengan pemandangan indah negara tersebut.
“Kami turut menggunakan slogan ‘Salam Taiwan’ sebagai tema untuk mempromosikan pelancongan mesra Muslim dengan harapan dapat menarik lagi ramai umat Islam Malaysia untuk melancong ke negara kami.

“Taiwan terus menambah baik persekitaran sambutan mesra Muslim bagi menarik rakan Muslim dari seluruh dunia dengan hab pengangkutan utama dan tempat pemandangan negara dilengkapi dengan kemudahan perkhidmatan mesra Muslim,” katanya.
Jelasnya lagi, lebih 200 restoran dan hotel di Taiwan juga telah menerima pensijilan halal yang diikhtiraf antarabangsa.
Sebelum ini katanya, Mastercard-Crescent Rating Global Muslim Travel Index (GMTI) 2022 telah meletakkan Taiwan berada di kedudukan kedua dalam kalangan destinasi Pertubuhan Negara-Negara Islam (OIC) kerana persekitaran pelancongan mesra Muslim.
“Sempena pengiklanan kereta ‘Oh Bear Go!’, Pejabat Biro Pelancongan Taiwan Kuala Lumpur turut mengadakan Peraduan Imbas & Menang #taiwanmynextdestination sehingga 26 November ini.
“Semua peserta perlu menyiarkan gambar mereka dengan iklan kereta di Facebook Biro Pelancongan Taiwan FB Malaysia (@tbrockl) dan sertakan tanda pagar #taiwandmynextdestination untuk mendapat peluang memenangi hadiah penerbangan pergi balik dari Kuala Lumpur ke Taipei ditaja Starlux Airlines, tablet premium dan kad Touch ‘n Go Taiwan edisi khas dengan kredit RM200,” katanya. -KOSMO! ONLINE.


Sempat WhatsApp ibu sebelum terkorban dalam nahas
Oleh ASLIZA MUSA

11 Oktober 2022, 10:56 pm
IPOH – Seorang ibu tidak menyangka mesej menerusi aplikasi WhatsApp yang dihantar anaknya menjadi perbualan terakhir mereka sebelum wanita itu maut dalam nahas di Kilometer 34, Jalan Keramat Pulai, Simpang Pulai di sini hari ini.
Kejadian sekitar pukul 12.30 tengah hari itu mengorbankan Nor Syahira Mohd. Fadhail, 23, dan bayi lelakinya, Muhammad Rayyan Naufal Amyroul Shah Huszaiery berusia tiga bulan.
Suami Nor Syahira, Amyroul Shah Huszaiery Yusri, 23, cedera parah dirawat di Unit Rawatan Rapi (ICU) Hospital Raja Permaisuri Bainun (HRPB).
Menurut Nor Asikin Ahmad, 50, berita nahas itu ketahui sekitar pukul 1.30 petang setelah melihat gambar kemalangan dan kad pengenalan anak perempuannya melalui kumpulan WhatsApp taman perumahan.
“Ira dan suami ke Ipoh sejak Ahad lalu dan pagi tadi mereka pergi ke Cameron Highlands. Saya dan Ira ada berbalas mesej dan dia beritahu ada belikan saya jagung dan buah strawberi.
“Perbualan terakhir kami, Ira beritahu yang mereka dalam perjalanan turun kerana suaminya kerja sebelah petang. Saya hantar WhatsApp lagi sekitar pukul 12.30 tengah hari namun mesej itu tidak berjawab,” katanya ketika ditemui di pekarangan Jabatan Forensik HRPB di sini hari ini.

Tambahnya, jenazah dua beranak itu akan dikebumikan dalam satu liang lahad di Tanah Perkuburan Islam Kampung Sungai Badak, Gurun.
Sementara itu, Ketua Polis Perak, Datuk Mohd. Yusri Hassan Basri berkata, nahas berlaku ketika Perodua Myvi dinaiki dua beranak dari arah Cameron Hinglands itu sedang menuruni bukit di laluan berselekoh.
Katanya, sampai di lokasi kejadian, kenderaan itu bertembung dengan kereta jenis Mercedes-Benz dipandu lelaki berusia 25 tahun dari arah Simpang Pulai.- KOSMO! ONLINE


Liga Super: Terengganu kejutkan finalis Piala AFC
Oleh MOHD. FITRIE MUHAMAD

11 Oktober 2022, 11:16 pm
TERENGGANU terus cemerlang untuk merekodkan empat kemenangan berturut-turut selepas menundukkan Kuala Lumpur City 2-1 di Stadium Bolasepak Kuala Lumpur, sebentar tadi.
Tiga mata ini menyaksikan skuad Peteh kekal dalam perebutan tempat kedua Liga Super selepas dua lagi pesaing, Sabah dan Negeri Sembilan turut mencatatkan kemenangan sekaligus ia hanya akan ditentukan pada perlawanan terakhir, Sabtu ini.
Ketika permainan Terengganu dilihat lebih tersusun, tuan rumah seakan lebih tertumpu kepada situasi bola mati dan terarah kepada Romel Morales yang memiliki kawalan bola cukup baik.
Minit ke-33, Zhafri Yahya sepatutnya sudah mampu meletakkan KL City di depan namun tandukan dilakukannya sekadar singgah ke tiang gol pelawat.
Tempoh enam minit terakhir menjadi detik mengecewakan buat KL City yang menyaksikan Terengganu memperoleh dua gol menerusi Manuel Ott pada minit ke-39, diikuti jaringan kedua daripada ketua pasukan, Tchetche Kipre pada masa kecederaan.
Terengganu menyambung babak kedua dengan aksi lebih garang dan KL City wajar berterima kasih kepada penjaga golnya, Kevin Ray Mendoza yang bertindak cemerlang menafikan sekurang-kurangnya tiga peluang terbaik pasukan lawan.

Bagaimanapun, sikap tidak berputus asa KL City akhirnya terbalas pada minit ke-63, memperoleh gol pertama menerusi Morales namun tiada lagi tambahan jaringan mampu dihasilkan.-KOSMO! ONLINE


BN belum muktamad pembahagian kerusi
Oleh HARRITH HISHAM

11 Oktober 2022, 11:56 pm
KUALA LUMPUR – Perundingan pembahagian kerusi antara parti komponen Barisan Nasional (BN) dan Friends of BN masih belum dimuktamadkan lagi.
Setiausaha Agung BN, Datuk Seri Dr. Zambry Abdul Kadir berkata, perkara itu akan diputuskan dalam masa terdekat.
“Dewan Tertinggi bersetuju untuk mengetengahkan calon-calon baharu yang mempunyai nilai Winnable, Acceptable & Likable (WALI) dan berazam untuk mencapai 30 peratus calon Wanita,” katanya selepas Mesyuarat Dewan Tertinggi Barisan Nasional di Menara Dato Onn hari ini.
Mesyuarat yang dipengerusikan oleh Datuk Seri Ahmad Zahid Hamidi itu berlangsung selama lebih dua jam dan berakhir kira-kira pukul 10.45 malam tadi.
Menurut Zambry, mesyuarat tersebut turut mengarahkan persiapan semua jentera parti bagi menghadapi Pilihan Raya Umum Ke-15 (PRU-15) di peringkat Parlimen dan DUN komponen BN.
“Kita juga mengarahkan Pengerusi Jawatankuasa Penyelaras Bahagian menjalankan mesyuarat koordinasi gerak kerja jentera selain bersetuju tema utama manifesto PRU-15 iaitu ‘Kestabilan dan Kemakmuran’,” ujarnya.

Tambahnya, BN sentiasa komited memastikan kebajikan rakyat diperkasa dan kedaulatan negara terus terpelihara dengan penawaran polisi-polisi bersifat pro-rakyat. – KOSMO! ONLINE


Lelaki tembak keluarga gelandangan diberkas
Oleh KOSMO!

11 Oktober 2022, 10:30 pm
TAMPA, FLORIDA – Seorang lelaki  di negeri Florida, Amerika Syarikat, ditahan polis kerana menembak keluarga gelandangan yang sedang tidur di dalam sebuah kereta termasuk seorang wanita hamil dan anak-anaknya, lapor akhbar Metro UK semalam.
Christopher Stamat Jr, 21, diberkas Sabtu lalu kerana mempunyai kaitan dengan kejadian tembakan tersebut yang menyebabkan seorang wanita hamil cedera di kepala.
Insiden itu berlaku di sebuah lot parkir di hadapan kompleks rekreasi Martin Luther King Jr di kawasan kejiranan Old West Tampa sekitar pukul 4.30 pagi (waktu tempatan), Rabu minggu lepas.
Suspek dilaporkan melepaskan lebih 12 das tembakan ke arah kenderaan yang ditutup dengan pakaian pada bahagian tingkap.
Polis meneliti sistem televisyen litar tertutup (CCTV)  untuk mengesan kenderaan BMW milik suspek yang terletak 4.8 kilometer dari garaj milik teman wanitanya.
Polis juga menemui kelongsong peluru sepadan dengan yang ditemui di tempat kejadian dan sarung  untuk pistol 9 milimeter.

Suspek kemudian mengaku dia memandu keretanya di kawasan sekitar lokasi kejadian pada pagi tersebut.
Sementara itu, mangsa hamil dan  berumur dalam lingkungan 20-an itu dibawa ke hospital terdekat. Dia  mengalami kecederaan yang tidak membahayakan nyawa.
Tiga anaknya yang masing-masing berusia 3 tahun,9 tahun dan 4 tahun juga tidak mengalami sebarang kecederaan.
Bapa kanak-kanak tersebut dilaporkan ketika kejadian melihat sebuah kenderaan berhenti dan menjerit agar isteri dan anak-anaknya turun dari kereta bagi mengelak daripada terkena peluru.
Keluarga tersebut dilaporkan tinggal di dalam kereta sewa kerana saudara mereka tidak mempunyai ruang untuk menampung mereka.
Polis tidak mempunyai bukti bahawa suspek dan semua mangsa saling mengenali, kata polis. – Agensi


Liga Super: Gergasi Merah lakar kemenangan hatrik
Oleh MUHAMAD ARDIE PUTRA SUHAIMI

11 Oktober 2022, 10:48 pm
PETALING JAYA – Momentum cemerlang skuad Selangor dibawah kendalian Tan Cheng Hoe berterusan selepas merekodkan kemenangan ketiga berturut-turut dengan menewaskan Sarawak United 1-0 pada aksi sebentar tadi.
Pada perlawanan di Stadium Negeri, Kuching itu, Cheng Hoe membariskan kesebelasan utama terbaik dengan jentera serangan diketuai oleh Herlison Caion, Mukhairi Ajmal serta Baha Abdelrahman.
Skuad Gergasi Merah dilihat menguasai permainan dengan aksi menyakinkan dengan hantaran pendek tetapi gagal memanfaatkan peluang terhidang pada babak pertama.
Bersambung pada separuh masa kedua, penantian gol pasukan pelawat akhirnya membuahkan hasil menerusi ledakan pemain import dari Myanmar, Hein Htet Aung pada minit ke-71.
Kedua-dua pasukan saling berbalas serangan tetapi keputusan 1-0 kekal sehingga tamat perlawanan.
Tiga mata penuh yang diraih memastikan skuad Merah Kuning berada di tangga kelima dengan 29 mata hasil lapan kemenangan, lima seri dan lapan kekalahan. -KOSMO! ONLINE


Waris mangsa pembunuhan taska Thailand terima sumbangan lebih RM1.1 juta
Oleh KOSMO!

11 Oktober 2022, 10:00 pm
BANGKOK – Keluarga mangsa pembunuhan beramai-ramai di sebuah taska di Nong Bua Lamphu, Thailand bakal menerima wang lebih 9 juta baht (RM1.1 juta) hasil derma pelbagai pihak yang bersimpati atas tragedi tersebut, lapor akhbar The Nation semalam.
Dalam insiden berdarah tersebut, seorang bekas pegawai polis berusia 34 tahun mengamuk di taska berkenaan di mukim Uthai Sawan pada Khamis minggu lalu, menyebabkan 36 orang maut, termasuk 24 kanak-kanak.
Ketua Polis Thai, Damrongsak Kittiprapas berkata,  sumbangan daripada polis, sektor awam dan swasta setakat Isnin berjumlah lebih 9 juta baht.
Tambahnya, polis baru-baru ini menerima derma 2.5 juta baht (RM305,919) daripada sektor awam dan swasta.
“Polis akan menyampaikan sumbangan wang tunai kepada keluarga mangsa pada hari pembakaran mayat yang dijadualkan Selasa (hari ini),” katanya.
Beliau menasihatkan orang ramai untuk menderma wang tunai kepada organisasi yang boleh dipercayai dan berhati-hati dengan penjenayah yang mungkin ingin mengambil kesempatan daripada tragedi tersebut.

Tambahnya, anggota polis dan keluarga masih ingin menghulurkan sumbangan wang tunai bagi meringankan penderitaan keluarga mangsa boleh melakukannya melalui akaun bank Polis Nasional. – Agensi


Tae-Su wira Sabah tewaskan Sri Pahang
Oleh MUHAMMAD HELMEE RAMLI

11 Oktober 2022, 11:05 pm
KUALA LUMPUR – Sabah mengukuhkan cengkaman di tempat kedua saingan Liga Super musim ini selepas bangkit mencatat kemenangan 2-1 ke atas Sri Pahang pada perlawanan yang berlangsung di Stadium Darul Makmur, Kuantan sebentar tadi.
Kemenangan tersebut sekali gus mencerahkan peluang skuad kendalian Datuk Ong Kim Swee itu untuk menamatkan kempen musim ini sebagai naib juara dengan mengumpul 42 mata, mengatasi Terengganu FC dan Negeri Sembilan.
Pada separuh masa pertama, penjaga gol Sabah, Khairul Fahmi Che Mat bertindak cemerlang apabila beberapa kali menafikan percubaan daripada jentera serangan Pahang, terutamanya menerusi Manuel Hidalgo yang dilihat cukup berbahaya.
Selain percubaan yang dilakukan, pemain import dari Argentina itu turut menjadi nadi skuad Tok Gajah ketika melancarkan serangan apabila banyak melakukan hantaran-hantaran menarik dan kreatif.
Peluang terbaik Pahang untuk mendahului perlawanan hadir pada minit ke-29 apabila tandukan penyerang, Steven Rodriguez sedikit melewati tiang walaupun ketika itu Khairul Fahmi sudah tertewas.
Meskipun perlawanan banyak dikuasai Pahang, namun Sabah juga beberapa kali mengancam pintu gol tuan rumah, terutamanya pada minit ke-15 apabila percubaan penyerang, Stuart Wilkin ditepis penjaga gol, Mamadou Samassa.

Memasuki separuh masa kedua, Pahang dan Sabah menampilkan corak permainan lebih agresif selain masing-masing berbalas serangan dalam usaha memburu gol pendahuluan bagi mendapatkan tonik tambahan.
Selepas beberapa kali mencuba, Pahang terlebih dahulu membuka tirai jaringan apabila Rodriguez menanduk masuk hantaran lintang Baqiuddin Shamsudin pada minit ke-85 bagi membolehkan pasukan tuan rumah mendahului 1-0.
Bagaimanapun, kegembiraan skuad Tok Gajah tidak kekal lama apabila pemain pertahanan Sabah, Dominic Tan menyamakan kedudukan empat minit kemudian selepas menolak masuk tandukan Taiki Kagayama.
Ketika perlawanan dilihat bakal berakhir dengan keputusan seri, seorang lagi pemain pertahanan, Park Tae-Su muncul wira skuad Sang Badak apabila meledak gol kemenangan pada minit ke-92 selepas tenang melakukan sepakan menewaskan Samassa. – KOSMO! ONLINE


JDT mudah ‘ratah’ Sang Kenari
Oleh MOHAMAD FAIZAL HASHIM

11 Oktober 2022, 11:47 pm
ISKANDAR PUTERI – Juara Liga Super musim ini, Johor Darul Ta’zim (JDT) mempamerkan kebangkitan sebelum menang 4-1 menewaskan Sang Kenari pada aksi liga di Stadium Sultan Ibrahim, di sini sebentar tadi.
Penyerang kebangsaan, Syafiq Ahmad muncul wira Harimau Selatan apabila dua gol jaringannya pada babak kedua membantu pasukan mengutip tiga mata sekali gus mengheret kelab lamanya, Kedah Darul Aman (KDA) FC kalah buat kali keempat berturut-turut.
Pada minit ke-41, Wanja Ronald Ngah yang mendapat umpanan cantik Fayadh Zulkifli Amin mensia-siakan peluang terbaik skuad Hijau Kuning setelah sepakan voli yang dilakukan sedikit tersasar.
Ronald Ngah mengubati kekecewaan itu apabila meledak gol pembukaan menerusi sepakan lambung menewaskan Farizal Marlias yang terkapai-kapai pada akhir babak pertama perlawanan.
Bersambung babak kedua, pasukan JDT menggandakan serangan bertali arus bagi memburu gol penyamaan, memaksa KDA FC membentuk formasi bertahan.
Skuad Harimau Selatan dihadiahkan sepakan penalti setelah hantaran Corbin Ong ke dalam kotak penalti terkena tangan pertahanan lawan, Loqman Hakim Marzuki. Peluang terhidang itu tidak disia-siakan Bergson yang meledak menjaringkan gol penyamaan pada minit ke-49.

Syafiq yang dibawa masuk menggantikan Akhyar tidak mengambil masa lama untuk mencetak gol apabila memanfaatkan hantaran silang Afiq Fazail dengan menjaringkan gol menggunakan tumit pada minit ke-63.
Lima minit berselang, Syafiq menambah jaringan berpunca daripada gerakan cantik Bergson yang bijak melepasi kawalan dua pemain pertahanan sebelum melorongkan bola kepada penyerang kebangsaan itu untuk meledak gol kedua peribadinya.
Pada babak akhir perlawanan, Bergson menambah derita buat pasukan pelawat apabila meledak gol keempat perlawanan memastikan JDT mempamerkan kebangkitan dengan menang bergaya 4-1 menewaskan Sang Kenari.-KOSMO! ONLINE


Liga Super: NSFC kutip tiga mata lawan Melaka United FC
Oleh AFIFI HAFIZ MOHD NOR

11 Oktober 2022, 10:38 pm
SEREMBAN – Cubaan pasukan Negeri Sembilan FC (NSFC) dengan meletakkan kesebelasan yang sama ketika perlawanan menentang Kedah Darul Aman FC (KDAFC) menjadi apabila mereka mudah menewaskan Melaka United FC 2-0.
Gol pertama NSFC hasil sepakan penjuru yang diambil Che Rashid Che Halim kemudian ditanduk ke gawang gol Melaka oleh Nasrullah Haniff Johan pada minit ke-34.
NSFC memperoleh gol kedua melalui hantaran Mohamad Izzuddin Mohd Roslan dan dijaringkan oleh Gustavo Almeida Dos Santos pada minit ke-86.
Pasukan Melaka turut menunjukkan aksi melawan yang menyebabkan NSFC tidak dapat bermain dengan mudah. Separuh masa pertama tamat dengan tambahan masa dua minit.
Seramai 5,016 penonton hadir menyaksikan perlawanan yang berlangsung di Stadium Tuanku Abdul Rahman, Paroi. Pasukan NSFC kini mengumpul 41 mata dalam carta Liga Super.-KOSMO! ONLINE


Mesyuarat tentukan tarikh PRU-15 20 Oktober depan – SPR
Oleh EDDY AQMAL MOHAMED HAMIDI

11 Oktober 2022, 7:03 pm
PUTRAJAYA – Satu mesyuarat khas bagi membincangkan dan menentukan tarikh-tarikh penting Pilihan Raya Ke-15 (PRU-15) dan Pilihan Raya Kecil (PRK) Dewan Undangan Negeri (DUN) N.66 Bugaya, Sabah akan diadakan pada 20 Oktober depan.
Setiausaha Suruhanjaya Pilihan Raya (SPR), Datuk Indera Ikmalrudin Ishak berkata, mesyuarat yang dijadualkan berlangsung pukul 10 pagi di Menara SPR di sini itu akan dipengerusikan oleh Pengerusi SPR, Tan Sri Abdul Ghani Salleh.
“Mesyuarat khas berkenaan akan membincangkan tarikh-tarikh penting PRU-15 dan PRK DUN
N.66 Bugaya seperti tarikh Writ Pilihan Raya, Hari Penamaan Calon, hari pengundian dan daftar pemilih yang akan digunakan.
“Ini termasuklah lain-lain persiapan bagi melaksanakan kedua-dua pilihan raya tersebut,” katanya menerusi satu kenyataan di sini hari ini.
Tambah beliau, satu sidang akhbar juga akan diadakan sejurus selepas mesyuarat tersebut selesai. – KOSMO! ONLINE


Perang dengan China bukan satu pilihan – Presiden Taiwan
Oleh KOSMO!

11 Oktober 2022, 8:00 pm
TAIPEI – Presiden Tsai Ing-wen menegaskan bahawa perang dengan China ‘ternyata bukan satu pilihan’ ketika menyatakan kesediaan untuk berunding dengan Beijing serta berikrar meningkatkan pertahanan Taiwan termasuk sistem peluru berpandunya, lapor laman berita Euronews kelmarin.
Taiwan yang dianggap  China sebagai wilayah miliknya, menerima tekanan ketenteraan dan politik daripada Beijing terutamanya selepas menerima kunjungan Speaker Dewan Perwakilan Amerika Syarikat, Nancy Pelosi awal Ogos lalu.
Ing-wen ketika ucapan hari kebangsaan di luar pejabat Presiden berkata, Taiwan berasa kesal kerana China meningkatkan ancaman dan ugutan terhadap keamanan serta kestabilan di Selat Taiwan.
Menurut beliau, China tidak seharusnya menyangka bahawa terdapat ruang berkompromi melibatkan komitmen Taiwan dalam isu demokrasi dan kebebasan.
“Saya ingin menjelaskan kepada Beijing bahawa konfrontasi bersenjata ternyata bukan satu pilihan bagi kedua-dua pihak (China dan Taiwan).
“Hanya dengan menghormati komitmen penduduk Taiwan terhadap kedaulatan, demokrasi dan kebebasan kami, barulah kita boleh mewujudkan interaksi yang membina di Selat Taiwan,” kata Ing-wen.

Sementara itu, Ing-wen turut mengukuhkan pertahanan Taiwan sebagai asas pentadbirannya termasuk meningkatkan program modenisasi ketenteraan.
“Taiwan akan tunjukkan kepada dunia bahawa ia bertanggungjawab terhadap pertahanannya.
“Kami meningkatkan pengeluaran besar-besaran bagi peluru berpandu tepat dan kapal tentera laut berprestasi tinggi serta berusaha mendapatkan bekalan senjata kecil dan mudah alih bagi memastikan Taiwan bersedia sepenuhnya untuk bertindak balas terhadap ancaman  luar,” tegas Ing-wen. – Agensi


14 rumah rosak dilanda angin kencang
Oleh ZAKKINA WATI AHMAD TARMIZI

11 Oktober 2022, 8:08 pm
JELEBU – Sebanyak 14 buah rumah di Kampung Simpang Durian dekat sini terjejas dan rosak dalam kejadian angin kencang yang berlaku petang tadi.
Timbalan Pengarah Angkatan Pertahanan Awam Malaysia (APM) Negeri Sembilan, Mejar (PA) Shamil Ithman berkata, hujan beserta angin kencang tersebut berlaku bermula kira-kira pukul 5 petang.
“Setibanya di lokasi kejadian, pihak kami mendapati terdapat 14 buah rumah rosak akibat ribut yang melibatkan 27 orang yang terjejas. Setakat ini tiada individu yang dilaporkan mengalami kecederaan.
“Anggota APM sedang membuat pembersihan pokok tumbang dan mengadakan kawalan keselamatan di lokasi kejadian. Setakat ini, tiada Pusat Pemindahan Sementara (PPS) yang dibuka,” katanya di sini hari ini.


Lelaki akur terpaksa berebut guna tandas rumah dengan buaya
Oleh KOSMO!

11 Oktober 2022, 7:30 pm
NEW DELHI – Seorang lelaki di negeri Kharkuva, India terpaksa akur untuk sabar menunggu sebelum menggunakan tandas rumahnya apabila mendapati seekor buaya sedang ‘melepaskan hajat’ di premis berkenaan, lapor akhbar Daily Star UK semalam.
Kejadian itu berlaku kepada Udaysinh Bhikhabhai Rathod yang mahu menggunakan tandas di belakang rumah, namun menemui reptilia sepanjang 182 sentimeter (sm) itu di dalamnya.
Udaysinh gagal menghalau buaya itu keluar dan terpaksa memanggil pihak berkuasa supaya  menangkap binatang buas tersebut.
“Kawasan tanah paya yang terletak dekat dengan kampung kami tidak mempunyai tembok pelindung dan ia terkenal sebagai lubuk buaya di sini.
“Jadi, ada kalanya, buaya menyelinap keluar dari tempat itu dan masuk ke kampung kami,” jelasnya.
Pasukan penyelamat berjaya menangkap buaya liar itu dan akan memulangkan haiwan itu ke habitat semula jadi di tanah lembap berhampiran. – Agensi


Pemandu tular buat zig zag kena cekup
Oleh MOHD YUNUS YAKKUB

11 Oktober 2022, 10:00 pm
KUALA SELANGOR – Tindakan seorang lelaki memandu secara berbahaya dengan melakukan zig zag dan brek secara mengejut membawa padah apabila ditahan polis, hari ini.
Suspek berusia 54 tahun itu dicekup kira-kira pukul 10 pagi bersama kenderaan digunakannya di pekarangan Ibu Pejabat Polis Daerah (IPD) Kuala Selangor.
Ketua Polis Daerah Kuala Selangor, Superintendan Ramli Kasa berkata, penangkapan itu selepas Bahagian Siasatan dan Penguatkuasaan Trafik IPD ini mengesan sebuah video tular berdurasi dua minit 20 saat memaparkan aksi berbahaya sebuah kereta jenis Toyota Vios.
Katanya, video itu adalah dari kamera papan pemuka pengguna jalan raya lain dengan kejadian berlaku di Jalan Kuala Selangor – Kuala Lumpur.
“Kereta itu didapati memandu secara melulu dan berbahaya dengan melakukan ziq zag serta telah membrek beberapa kali secara mengejut terhadap kenderaan yang berada di belakangnya.
“Ini menunjukkan seolah-olah suspek membuat provokasi dengan kejadian berlaku pukul 7.30 petang semalam,” katanya dalam kenyataan hari ini.

Jelas beliau, kes disiasat mengikut Seksyen 42(1) Akta Pengangkutan Jalan 1987.-KOSMO!ONLINE


Lelaki terlupa sumbat cawan besi dalam punggung semasa mabuk
Oleh KOSMO!

11 Oktober 2022, 7:45 pm
NEW DELHI – Sekumpulan pakar perubatan terdiri daripada 11 doktor di India mengambil masa dua jam untuk mengeluarkan sebiji cawan besi dari dalam perut seorang  pesakit, lapor portal berita MailOnline semalam.
Lelaki dikenali sebagai Ritesh Kumar itu dikejarkan ke Hospital Kolej Perubatan Patna selepas mengadu sakit perut serius dan dubur berdarah pada 4 Oktober lalu.
Imbasan X-ray mendapati cawan sepanjang 14 sentimeter itu berada di dalam badannya selepas menyumbat objek itu semasa mabuk.
Ritesh mengaku bahawa dia  tidak mengingati apa yang berlaku ketika itu.
Ketua pembedahan, Dr. Indra Shekhar Kumar berkata,  prosedur itu berisiko tetapi mereka berjaya mengeluarkan cawan itu dengan selamat.
Pesakit menjalani pembedahan kolostomi yang menyaksikan sebahagian daripada usus dipotong dan beg stoma dipasang bagi membolehkan lukanya sembuh.

Doktor bercadang untuk membenarkan Ritesh keluar hospital pada minggu hadapan dan akan membalikkan kolostominya pada Januari 2023. – Agensi


Pemimpin utama Demokrat mahu AS henti jual senjata kepada Riyadh
Oleh KOSMO!

11 Oktober 2022, 8:30 pm
WASHINGTON – Seorang senator yang berpengaruh di Amerika Syarikat(AS) mendesak supaya Washington membekukan semua kerjasama dengan Arab Saudi susulan keputusan Riyadh ‘menyokong’ perang Russia di Ukraine dengan mengurangkan pengeluaran minyak.
Riyadh, Moscow dan pengeluar minyak utama lain bersetuju pada minggu lalu untuk mengurangkan pengeluaran bagi meningkatkan harga minyak mentah dalam langkah yang dikecam AS sebagai akur kepada Moscow dan akan menjejaskan ekonomi dunia.
“Tiada ruang untuk mengambil keuntungan daripada kedua-dua belah pihak yang bertelagah dalam konflik ini. Sama ada anda menyokong negara-negara bebas (Barat)  menghentikan penjenayah perang (Vladimir Putin)  daripada menghapuskan Ukraine daripada peta dunia, atau anda menyokong dia (Putin).
“Kerajaan Arab Saudi memilih pilihan kedua dalam keputusan buruk yang didorong oleh kepentingan ekonomi sendiri,” kata Bob Menendez selaku Pengerusi Jawatankuasa Hubungan Luar Senat dalam satu kenyataan.
Kartel Pertubuhan Negara-Negara Pengeksport Petroleum (OPEC) dan 10 sekutunya yang diketuai oleh Russia,  sepakat untuk mengurangkan pengeluaran minyak dunia kepada dua juta tong sehari bermula November ini sekali gus mencetuskan kebimbangan harga minyak akan melonjak.
Arab Saudi berkata, keutamaan OPEC adalah ‘untuk mengekalkan pasaran minyak yang mapan’ tetapi langkah itu mendapat tentangan segera daripada Washington. Ia berikutan AS kini mengetuai usaha untuk memencilkan Russia kerana menceroboh Ukraine.

“AS mesti segera membekukan semua aspek kerjasama dengan Arab Saudi termasuk jualan senjata dan kerjasama keselamatan, malah lebih jauh lagi, melainkan terhad kepada keperluan untuk mempertahankan kakitangan dan kepentingan negara sahaja.
“Sebagai Pengerusi Jawatankuasa Hubungan Luar Senat, saya tidak akan memberi lampu hijau kepada sebarang kerjasama dengan Riyadh sehinggalah  kerajaan berkenaan mengubah pendiriannya berhubung perang di Ukraine. Cukuplah di sini,” kata Menendez. – AFP


Jururawat dituduh bunuh, racun bayi guna insulin
Oleh KOSMO!

11 Oktober 2022, 9:30 pm
LONDON – Seorang jururawat neonatal sebuah hospital di Britain dituduh membunuh tujuh bayi dan cuba membunuh 10 yang lain termasuk meracuni dua bayi secara sengaja menggunakan insulin, demikian menurut seorang pendakwa raya seperti dilaporkan perkhidmatan berita 9News kelmarin.
Lucy Letby, 32, didakwa dengan tuduhan membunuh bagi kematian lima bayi lelaki dan dua bayi perempuan serta cubaan membunuh lima bayi lelaki dan perempuan ketika bertugas di Hospital Countess of Chester di barat laut England dari 2015 hingga 2016.
Dia bagaimanapun mengaku tidak bersalah bagi kesemua pertuduhan.
Ketika membuka sesi perbicaraan di Mahkamah Diraja Manchester, pendakwa raya Nick Johnson berkata, sejak 2015, hospital tersebut menyaksikan peningkatan signifikan bagi bilangan bayi yang nazak atau menderita akibat komplikasi yang serius.
“Kesihatan bayi-bayi yang berada dalam keadaan tidak stabil secara tiba-tiba merosot.
“Ada masanya bayi-bayi yang sakit dan kemudian sembuh secara tiba-tiba namun  mengalami kemerosotan keadaan kesihatan semula,” katanya kepada panel juri.

Tambah Johnson, apabila doktor -doktor gagal menemui punca keadaan itu, pihak hospital melaporkan kejadian tersebut kepada polis, dan siasatan mengesyaki bahawa terdapat seseorang dari unit neonatal meracuni dua bayi lelaki menggunakan insulin dua hari selepas mereka dilahirkan.
Paras gula dalam darah kedua-dua bayi itu jatuh ke paras berbahaya, kata Johnson sambil menambah, mereka bagaimanapun terselamat selepas menerima bantuan daripada kakitangan perubatan.
Menurut Johnson, Letby didapati bertugas ketika kedua-dua bayi berkenaan diracun.
Tambah beliau, pihak pendakwa raya percaya kematian dan keadaan kesihatan kesemua 17 mangsa adalah disebabkan perbuatan Letby, yang disifatkan sebagai ‘kehadiran jahat yang berterusan’ di unit neonatal hospital tersebut.
Letby sebelum ini ditahan tiga kali kerana disyaki mempunyai kaitan dengan beberapa kes kematian bayi sebelum dia didakwa pada November 2020.
Perbicaraan bagi kes tersebut dijangka berlangsung selama beberapa minggu atau memakan masa berbulan-bulan. – Agensi


India dilanda wabak bakteria kebal antibiotik
Oleh KOSMO!

11 Oktober 2022, 9:00 pm
NEW DELHI – Sebuah hospital di negeri Maharashtra, India sedang bergelut dengan penularan wabak ruam akibat  jangkitan bakteria ‘superbug’ yang kalis kepada ubat antibiotik, lapor akhbar Saudi Gazette kelmarin.
Ini berlaku apabila bakteria berubah dari masa ke masa dan menjadi kebal terhadap ubat-ubatan yang sepatutnya menyembuhkan jangkitan.
Rintangan terhadap antibiotik dikesan secara meluas dalam kalangan pesakit luar dari kampung dan pekan kecil yang datang ke Hospital Kasturba bagi simptom radang paru-paru dan jangkitan saluran kencing.
Memandangkan kebanyakan mereka tidak membawa preskripsi dan sudah lupa akan ubat yang pernah diambil, doktor mendapati ia sangat sukar untuk mendapatkan rekod pendedahan lampau mereka kepada kerintangan antibiotik.
India adalah salah satu negara yang paling teruk dilanda situasi perubatan yang digelar ‘rintangan antimikrobial” iaitu jangkitan bakteria  yang kalis antibiotik dan bertanggungjawab terhadap kematian hampir 60,000 bayi baru lahir setiap tahun.
Laporan baharu oleh kerajaan menggariskan  gambaran keadaan semasa yang menjadi semakin buruk.

Ujian yang dilaksanakan di Hospital Kasturba untuk mengenal pasti ubat  antibiotik mana yang paling berkesan dalam menangani lima bakteria utama mendapati bahawa beberapa ubat utama hampir tidak berkesan.
Bakteria tersebut  termasuk E.coli yang biasa ditemui dalam usus manusia dan haiwan selepas makan makanan tercemar, Klebsiella pneumonia  yang boleh menjangkiti paru-paru serta menyebabkan radang paru-paru dan lapisan otak  dan Staphylococcus aureus iaitu bakteria bawaan makanan yang boleh disebarkan melalui titisan udara dan membawa maut.
Doktor-doktor  mendapati bahawa beberapa antibiotik utama kurang berkesan sebanyak 15 peratus dalam merawat jangkitan yang disebabkan oleh patogen tersebut.
“Memandangkan hampir semua pesakit kami tidak mampu membeli antibiotik yang lebih baik, mereka berdepan risiko kematian lebih tinggi apabila mengalami radang paru-paru yang memerlukan bantuan ventilator di Unit Rawatan Rapi (ICU),” kata penguasa perubatan hospital itu,  Dr SP Kalantri. – Agensi


Ada yang tanya, kenapa saya tak jadi Perdana Menteri? – Harith Iskander
Oleh MOHD. HAIKAL ISA

11 Oktober 2022, 7:38 pm
PETALING JAYA – Pelawak Harith Iskander memilih untuk tidak melibatkan diri dalam dunia politik demi ketenangan hidup yang lebih terjamin.
Tidak seperti beberapa rakan-rakan industri seni yang mula berjinak-jinak dalam bidang tersebut, Harith atau nama sebenarnya, Harith Iskander Musa memiliki sebab tersendiri untuk tidak menunjukkan sokongan kepada mana-mana parti politik secara terang-terangan.
“Dalam direct message (DM) atau ruangan komen, ada yang tanya, kenapa saya tak jadi Perdana Menteri.
“Mereka kata, kalau saya bertanding, mereka akan undi saya. Dalam fikiran saya, tahu tak menjadi seorang Perdana Menteri bukan satu tugas mudah. Gila susah, berjalan pun kena sentiasa senyum semua.
“Saya nak relaks. Pergi panggung wayang duduk tiada orang kacau. Matlamat hidup saya bukan terlibat dalam bidang politik atau jadi Perdana Menteri tapi nak jadi pelawak,” katanya ketika ditemui Kosmo! Online usai Majlis Apresiasi filem Juang di ibu pejabat WebTVAsia sebentar tadi.
Harith, 56, turut mendedahkan pernah menerima tawaran untuk menyertai beberapa parti politik tanah air dan menunjukkan sokongan secara terbuka namun menolaknya cara terbaik.

“Sebenarnya, saya pun pernah dijemput oleh beberapa pihak (parti politik). Tetapi, bagi saya dalam mana-mana parti ada yang baik dan ada juga yang buruk.
“Kalau saya masuk atau terlibat dalam satu parti, saya akan menanggung baggage (beban) dan sejarah daripada parti tersebut.
“Sungguhpun begitu, niat kawan-kawan saya masuk dalam bidang politik dan menyuarakan sokongan kepada mana-mana parti adalah baik. Tapi, kalau anda tanya saya, perjalanan mereka selepas itu bukan senang. Tidak semena-mena, orang akan mudah membenci kita,” ujarnya.
Berkongsi pengalamannya menerima kecaman berbaur kebencian, bapa kepada tiga orang cahaya mata itu pernah berdepan situasi tersebut ketika memuat naik sekeping foto bersama Datin Seri Rosmah Mansor beberapa tahun lalu.
“Sekitar 2018 atau 2019, saya bergambar dengan Rosmah dan muat naik dalam media sosial. Ada yang kawan tiba-tiba terus tidak mengaku kawan saya.
“Senang cerita di sini, kita taksub dengan politik atau macam mana sekalipun, kita kena tanya diri sama ada kita tak suka pelakunya atau parti politik itu sendiri.
“Bergambar dengan seseorang tidak bermakna kita suka atau tidak suka seseorang itu. Kalau bagi peluang bergambar dengan Adolf Hitler atau Jeffrey Dahmer (pembunuh bersiri), saya pun tidak menolak.
“Bergambar tidak bermakna saya akan ikut idealogi atau tindak-tanduk mereka,” getus anak seni kelahiran, Johor Bahru, Johor itu memberi analogi penuh maksud mendalam.
Terdahulu, beberapa selebriti tanah air seperti Datuk Afdlin Shauki, Datuk Hans Isaac dan rapper, Altimet mewarnai dunia politik tanah air termasuk bertanding merebut jawatan dalam Parti Keadilan Rakyat (PKR).
Di Hollywood, penglibatan selebriti dalam dunia politik bukanlah sesuatu perkara yang asing apabila nama-nama seperti Arnold Schwarzenegger, Ronald Reagen, Clint Eastwood dan artis antarabangsa lain berjaya bergelar sebagai ahli politik yang berjaya.
Isnin lalu, Perdana Menteri, Datuk Seri Ismail Sabri Yaakob mengumumkan pembubaran Parlimen berkuat kuasa hari sama selepas diperkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk memberi laluan kepada Pilihan Raya Umum ke-15 (PRU-15) yang akan diadakan dalam masa terdekat. – KOSMO! ONLINE


Wanita jalankan skim penipuan bersih dosa, paksa mangsa telan najis manusia
Oleh KOSMO!

11 Oktober 2022, 6:30 pm
SINGAPURA – Seorang wanita warga Singapura berdepan 50 pertuduhan menipu selepas menyamar sebagai  jelmaan dewi agama Hindu bagi mengaut keuntungan, lapor akhbar South China Morning Post kelmarin.
Tertuduh, Woo May Hoe,52, direman kira-kira dua tahun sejak Oktober 2020 apabila dia pertama kali dihadapkan ke mahkamah dan didakwa atas 10 kesalahan.
Sebanyak 40 pertuduhan lain dihadapkan ke atas May Hoe minggu lalu.
Dakwaan baharu pada 6 Oktober  lalu itu menjadikan jumlah mangsa penipuan wanita terbabit  meningkat daripada lapan kepada sekurang-kurangnya 14 orang.
Dia dituduh menyasarkan mereka antara 2012 hingga Mei 2020 iaitu semasa kemuncak wabak Covid-19.
May Hoe didakwa mengaku dirinya sebagai jelmaan dewi Hindu dan memaksa lima mangsa yang datang kepadanya untuk menelan najis manusia sebagai hukuman ke atas dosa mereka.

Selain itu,  dia turut mengarahkan mangsa mencabut gigi sendiri dan memukul mereka dengan menggunakan batang mop sebagai sebahagian daripada ritual penyucian diri.
Selain penderaan fizikal, Woo dituduh menipu beberapa mangsa melibatkan wang berjuta-juta dolar.
Kesemua mangsa menyerahkan wang tunai masing-masing bermula daripada jumlah  SGD$3,000 (RM9,730) hingga SGD$100,000 (RM324,344) kepada May Hoe bagi membeli lembu sebagai bentuk derma untuk menebus dosa, memperbaiki keadaan kesihatan atau menghalang ibu bapa mereka daripada mengalami masalah kesihatan.
Pada 2012, seorang wanita pernah menyerahkan kepada Woo  wang tunai sebanyak  SGD$500,000 (RM1.6 juta) untuk tujuan sama.
Woo akan dihadapkan semula ke mahkamah pada 17 November ini. Dia masih di tahan reman dengan ikat jamin ditetapkan sebanyak  SGD$200,000 (RM648,697).
Jika disabit kesalahan menyebabkan kecederaan dengan memaksa seseorang menelan bahan berbahaya, Woo boleh dipenjara sehingga 10 tahun dan denda bagi setiap kesalahan. – Agensi


PRU-15, Sabyan, Seventeen tunda konsert
11 Oktober 2022, 6:21 pm
PETALING JAYA – Peminat setia kumpulan gambus terkenal Sabyan dan Seventeen terpaksa gigit jari apabila konsert mereka yang dijadualkan berlangsung pada 15 Oktober di ibu negara ditunda.
Konsert Sabyan & Seventeen yang sepatutnya akan berlangsung di Axiata Arena, Bukit Jalil, Kuala Lumpur ditunda sehingga November depan.
Menurut penganjur iaitu RR Brothers Studio, faktor masa serta durasi persediaan agak pendek serta Pilihan Raya Umum ke-15 (PRU-15) yang dijangka berlangsung tidak lama lagi menjadi punca penundaan konsert.
“Kami memohon maaf atas kesulitan dan mengucapkan jutaan terima kasih buat para media yang telah membantu menguar-uarkan berita konsert ini.
“Nantikan pengumuman tarikh baharu kelak,” ujar wakil penganjur, Jimmy Edward dalam satu kenyataan.
Terdahulu dalam laporan media semalam, kumpulan Sabyan dan Seventeen dilaporkan akan turun ke Malaysia bagi bertemu peminat pada 15 Oktober ini.

Kolaborasi antara kedua-dua kumpulan itu dianggap istimewa kerana kekuatan karya yang berunsurkan kerohanian dan alunan muzik mendamaikan sesuai dengan pasca sambutan Maulidur Rasul.
Perancangan konsert tersebut nyata mengujakan Sabyan yang akhirnya dapat kembali ke Malaysia selepas pandemik membadai.
Sementara Seventeen pula teruja untuk turun bertemu peminat di sini terutama selepas kumpulan itu hampir kehilangan semua anggotanya sewaktu bencana Tsunami melanda Tanjung Lesung, Banten, Pulau Jawa, Indonesia pada 2018.
Kesempatan turun ke konsert tersebut dilihat Seventeen sebagai peluang baik apatah lagi ini kali pertama mereka hadir dengan anggota baharu.
Menurut penganjur, tarikh baharu Konsert Sabyan & Seventeen akan diumumkan kelak. – KOSMO! ONLINE


Cuaca buruk hampir seluruh negara
Oleh AHMAD SHAHERMAN SHAMSURI

11 Oktober 2022, 6:14 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat yang berpontensi melanda hampir seluruh negara sehingga pukul 7 malam ini.
MetMalaysia memaklumkan jangkaan cuaca buruk serta angin kencang itu turut dijangka berlaku di semua negeri Pantai Timur.
“Di Kelantan melibatkan Jeli, Kuala Krai dan Gua Musang manakala di Terengganu hanya di Hulu Terengganu, Dungun dan Kemaman.
“Bagi Pahang, cuaca sama dijangka melanda Tanah Tinggi Cameron, Lipis, Raub, Bentong, Temerloh, Kuantan, Bera, Pekan dan Rompin,” katanya.
Sementara itu di Kedah, kawasan terlibat adalah Kubang Pasu, Padang Terap, Sik, Baling, Kulim dan Bandar Baharu serta Perak di Larut, Matang Dan Selama, Hulu Perak, Kuala Kangsar, Kinta, Kampar, Batang Padang dan Muallim.
“Di Selangor hujan lebat dijangka berlaku di Hulu Selangor, Gombak, Petaling dan Hulu Langat manakala Negeri Sembilan hanya di Jelebu, Jempol dan Tampin.

“Di Perlis, Wilayah Persekutuan Kuala Lumpur, Labuan dan Melaka melibatkan seluruh kawasan selain di Johor, kawasan terkesan adalah Tangkak, Segamat, Mersing dan Kota Tinggi,” katanya.
Hujan lebat, ribut petir juga dilaporkan turut melanda sekitar Sarawak antaranya Sibu (Selangau), Bintulu, Miri dan Limbang.
“Di Sabah kawasan terbabit merangkumi Pedalaman (Sipitang, Kuala Penyu, Beaufort dan Tambunan), Pantai Barat (Papar, Putatan, Penampang, Kota Kinabalu, Tuaran dan Ranau) dan Sandakan (Telupid). – KOSMO! ONLINE


Bayi maut di tangan bapa kerana menangis, enggan minum susu
Oleh JAMLIAH ABDULLAH

11 Oktober 2022, 6:39 pm
ALOR SETAR – Malang nasib menimpa seorang bayi berusia tiga bulan yang ditemui meninggal dunia akibat dipukul bapa kandungnya dalam kejadian di Kampung Teluk Jawa, Padang Hang di sini kelmarin.
Menurut Ketua Polis Kedah, Datuk Wan Hassan Wan Ahmad, bayi terbabit ditemui ketika anggota Jabatan Siasatan Jenayah dari Ibu Pejabat Polis Kontinjen (IPK) menyerbu rumah suspek berusia 28 tahun.
“Ketika serbuan pada pukul 2.50 petang itu, suspek ditemui dalam keadaan khayal dengan hasil ujian air kencing mendapati dia positif dadah jenis methamphetamine.
“Hasil soal siasat polis, suspek mengaku memukul bayinya kerana enggan minum susu dan menangis tanpa henti,” katanya di sini hari ini.
Kata beliau, suspek kini direman selama tujuh hari dan kes disiasat mengikut Seksyen 302 Kanun Keseksaan kerana membunuh.
“Mayat bayi dibawa ke Hospital Sultanah Bahiyah di sini untuk dibedah siasat. Hasil bedah siasat mendapati mangsa meninggal dunia akibat kecederaan pada bahagian kepala dipercayai akibat hentakan benda tumpul. – KOSMO! ONLINE


Elly Mazlein ‘tutup telinga’ kena kecam
Oleh SAIRUL ZAMRI MISRANI

11 Oktober 2022, 5:50 pm
SHAH ALAM – Biarpun tampil dengan imej sopan pada konsert minggu keempat Gegar Vaganza musim kesembilan (GV9) Ahad lalu, Elly Mazlein tetap menjadi bualan dan kecaman netizen yang tidak berpuas hati dengan gaya persembahannya.
Menyedari hal berkenaan, Elly atau lebih mesra disapa Kak Lina Pom Pom mengambil pendekatan ‘tutup telinga’ dan fokus pada tanggungjawab kerana sedar dirinya tidak mampu memuaskan hati semua orang.
Elly mengacarakan minggu keempat GV9 bersama Sherry Alhadad.
“Sempena Maulidur Rasul, kenalah berimej sopan. Tapi itu pun ada terlepas dan gedik-gedik. Saya hormati pendapat dan kata-kata orang di luar sana, namun saya terpaksa ambil langkah untuk tutup telinga demi kebaikan diri dan kerjaya,” katanya.
Pemilik nama sebenar Sharifah Aida Mazlina Syed Hanafi berkata, bukan mudah mahu menggalas tanggungjawab sebagai pengacara dan dia tidak perlu membalas sebarang komen negatif yang dilemparkan.
“Kadangkala ada pendapat keterlaluan sehingga menimbulkan fitnah dan buat orang berteka-teki. Bukankah lebih baik kita semua bersatu?

Rasanya saya sendiri sudah tua untuk bersikap kebudak-budakkan seperti itu.
“Saya masih ‘hijau’ dalam bidang ini dan berikanlah kasih sayang. Saya tak kecewa dengan kata-kata orang, tujuan saya diambil adalah untuk menghiburkan penonton,” katanya.
Terdahulu, kelincahan dan ‘kegedikan’ Elly, 42, sebagai pengacara baharu GV9 bersama pengacara Nabil Ahmad mencuri perhatian dan mendapat pujian ramai sehingga ‘trending’ bermula konsert pertama. – KOSMO! ONLINE


Bekas botol mineral bintang K-pop jadi rebutan pengunjung
Oleh ALWANI ZAFIRAH

11 Oktober 2022, 6:01 pm
PETALING JAYA – Semalam, sebuah konsert Super Junior Super Show 9: Road di Kuala Lumpur telah mendapat sambutan hebat dalam kalangan peminat fanatik K-pop.
Pelbagai video memaparkan suasana sekitar konsert turut dikongsikan di media sosial oleh pengguna, namun menarik perhatian ramai apabila sebuah video yang memperlihatkan reaksi teruja salah seorang pengunjung ketika berjaya mendapatkan bekas botol mineral milik salah seorang ahli Super Junior.
Menerusi perkongsian Muhaiminah Mutalib di TikTok, kedengaran suara seorang pengunjung meminta petugas konsert untuk mengambilkan botol mineral yang diminum oleh Shindong dari atas pentas.
“Saya yang minta, itu botol Shindong, terima kasih abang tolong ambilkan botol Shindong,” katanya.
Dalam pada itu, pemilik akaun tersebut turut berkongsi beberapa klip video sewaktu kumpulan K-pop kesayangan ramai itu sedang membuat persembahan di atas pentas.
Sementara itu, sebuah kelab peminat Super Junior, MalaysianELF di Twitter hari ini memuat naik ciapan meminta mana-mana individu yang telah memuat naik dan menyiarkan video Super Junior yang menampakkan bahagian tubuh badan penyanyi tersebut agar segera memadamkannya.

“Kami dengan rendah hati meminta semua ELF, antarabangsa dan tempatan, yang telah menghantar atau menyiarkan semula mana-mana video atau foto Siwon dan Leeteuk (jelas atau kabur) menunjukkan ‘abs’ mereka di #SSinKL malam tadi, di Facebook, Twitter, Instagram, TikTok atau mana-mana platform media sosial untuk menghapuskan segera.
“Kami memohon kerjasama anda untuk membantu kami menyampaikan mesej ini kepada semua ELF termasuk laman peminat juga, kalau nak tengok Super Junior di Malaysia lagi,” ciapnya.
Menurut kelab tersebut, sekiranya video yang tidak sepatutnya terus tersebar, ia kemungkinan akan mengakibatkan kumpulan K-pop berkenaan disekat dari membuat persembahan di Malaysia.
“Kami percaya semua peminat K-pop di Malaysia sedar tentang ‘akibat’ kepada aktiviti K-pop di Malaysia, jadi tolong bantu kami untuk bersihkan mereka kali ini.
“Ahli Super Junior telah meminta maaf mengenainya malam tadi jadi mari kita bantu mereka untuk mengosongkan carian di media sosial mengenai perkara ini. Sumbangan anda penting untuk keseluruhan konsert K-pop di Malaysia juga,” jelasnya. – KOSMO! ONLINE


Bahaya aplikasi cari ‘sugar daddy’ jadi kegilaan di internet
Oleh KOSMO!

11 Oktober 2022, 7:00 pm
LONDON – Satu aplikasi janji temu eksklusif  menjadi kegilaan ramai sejak kebelakangan ini kerana menjadi platform  kepada wanita muda untuk mencari teman lelaki kaya atau ‘sugar daddy’, lapor portal berita MailOnline kelmarin.
Perkhidmatan janji temu online,  Seeking itu menjadi tempat untuk individu yang berjaya dan mempunyai personaliti menarik mencari pasangan yang memenuhi piawaian dan jangkaan mereka.
Menggunakan slogan bermaksud ‘Mulakan langkah janji temu di sini’, Seeking direka untuk membantu pengguna mencari dan menyatukan pasangan berdasarkan kriteria yang diingini.
“Hidup terlalu singkat untuk berpuas hati dengan hubungan yang tidak memenuhi piawaian dan jangkaan anda.
“Kami akan membantu ahli mencari hubungan yang sejajar dengan matlamat dan impian peribadi mereka,” tulis laman web itu.
Pengguna  Seeking digalakkan untuk berterus-terang dan menentukan perkara yang mereka mahu daripada calon pasangan,  malah terdapat pilihan untuk anda meletakkan pendapatan dan nilai bersih harta masing-masing.

“Hubungan yang jujur membolehkan anda memberi tumpuan kepada perkara yang penting tanpa sebarang motif terselindung,” jelas aplikasi itu. – Agensi


Dedah gambar Bilal, tak hormat kami – Neelofa tersinggung
Oleh HANISAH SELAMAT

11 Oktober 2022, 6:19 pm
KUALA LUMPUR – Selebriti dan usahawan popular, Neelofa mengakui terkilan dengan tindakan individu yang menceroboh privasi keluarga dengan menyebarkan wajah anaknya, Muhammad Bilal dalam laman sosial tanpa izinya.
Katanya, perbuatan tersebut sudah pasti menyinggung perasaan apabila keputusan memperkenalkan putera mereka hanya pada waktu bersesuaian tidak dihormati sesetengah individu.
“Kalau boleh saya memang tak ingin lagi mengulas perkara sama. Sudah banyak yang saya kongsikan mengenai Bilal. Rasanya cukuplah apa yang sudah berlaku.
“Apa pun, sebagai ibu semestinya perbuatan menyebarkan gambar itu menyinggung perasaan. Kalau terserempak atau terjumpa Bilal di luar, saya tak halang dan takkan sorokkan mukanya.
“Namun apabila ada pihak yang memuat naik dan sebar pula dalam media sosial, itu macam tidak menghormati kami sebagai ibu dan ayah Bilal. Melangkaui kami pula.
“Saya rasa terkilan, seharusnya mereka berikan saya kesempatan sebagai seorang ibu yang melahirkan untuk berkongsi sendiri wajah anak saya,” katanya.

Pemilik nama sebenar Noor Neelofa Mohd Noor itu berkata demikian ketika ditemui pada majlis pelancaran program bual bicara Next To Neelofa musim dua yang diadakan di Astro, Bukit Jalil, di sini, hari ini.
Pada masa sama, Neelofa turut menyatakan dia dan suami, PU Riz sebenarnya sudah mempunyai perancangan untuk memperkenalkan si kecil.
“Memang akan sampai waktu itu dan saya dengan suami sudah merancang masa yang sesuai untuk berbuat sedemikian.
“Kenapa ada yang tetap hendak menjadi orang pertama?
“Saya juga akan bercuti dan melancong dalam tempoh terdekat. Apabila tiba masanya nanti, pasti saya akan kongsikan kepada semua,” katanya.
Terdahulu, wajah bayi yang didakwa sebagai Bilal tersebar apabila seorang pengguna aplikasi TikTok memuat naik video.
Video yang dirakam secara curi-curi itu dipercayai diambil ketika pasangan popular berkenaan berada di sebuah klinik, baru-baru ini.
Menurut individu tersebut, dia terjumpa keluarga kecil itu di sebuah kaunter premise kerajaan dan bayi itu pula sedang didukung Neelofa di sisi suaminya.
“Bilal comel, nampak dalam gambar pun dah gebu. Dah macam muka Afwa anak TokTi (Datuk Seri Siti Nurhaliza) pun ada, tapi iras-iras sepupu dia, Jebat Jayden,” kata individu berkenaan.
Sementara itu, Next To Neelofa 2 bakal bersiaran menerusi saluran Astro Ria pada 22 Oktober ini, pukul 10 malam.
Antara artis jemputan adalah Ziana Zain, Diana Amir, Datin Lisa Surihani, Tya Ariffin dan Datin Kartini.


Bubar Parlimen untuk elak ketidakharmonian dalam kerajaan – PM
Oleh EDDY AQMAL MOHAMED HAMIDI

11 Oktober 2022, 6:47 pm
PUTRAJAYA – Keputusan Perdana Menteri, Datuk Seri Ismail Sabri Yaakob untuk membubarkan Parlimen ke-14 semalam adalah salah-satunya bagi menghalang daripada tercetusnya ketidakharmonian dalam pentadbiran kerajaan.
Ia susulan daripada tindakan tidak wajar 12 Menteri yang mengutuskan warkah kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah sebelum ini.
Ismail Sabri berkata, seperti yang telah beliau jelaskan dalam Perutusan Khas semalam, pembubaran Parlimen Ke-14 adalah untuk menoktahkan suara- suara yang selama ini meratib keabsahan, kerajaan pintu belakang dan kerajaan tebuk atap dengan memulangkan semula mandat kepada rakyat.
“Tindakan Menteri-menteri ini jelas membelakangkan institusi Perdana Menteri yang mana pelantikannya telah diperkenan oleh Seri Paduka Baginda Yang di-Pertuan Agong sekaligus mengikis semangat solidariti dalam pentadbiran kerajaan.
“Bahkan sejak akhir-akhir ini, ada dalam kalangan Jemaah Menteri yang membuat kritikan secara terbuka terhadap keputusan dan dasar kerajaan,” katanya menerusi satu kenyataan hari ini.
Beliau berkata demikian bagi merujuk kepada kenyataan oleh Istana Negara semalam yang menyatakan Al-Sultan Abdullah menzahirkan kekecewaan terhadap perkembangan politik semasa tanah air.

Menurut beliau, tindakan Pengerusi Perikatan Nasional (PN), Tan Sri Muhyiddin Yassin yang mengisytiharkan musuh utama PN adalah Barisan Nasional (BN) telah mengundang bibit-bibit perpecahan, sedangkan partinya turut menganggotai kerajaan.
“Muhyiddin juga selaku Pengerusi Majlis Pemulihan Negara (MPN), pernah membuat kenyataan yang menyarankan agar Parlimen dibubarkan kerana mendakwa kerajaan gagal dalam menguruskan negara dan ekonomi dengan baik.
“Kerajaan hanya mampu berfungsi dengan baik melalui kebersamaan dan kesepakatan dalam memberikan perkhidmatan serta manfaat terbaik kepada Keluarga Malaysia,” katanya.
Ujar beliau lagi, negara memerlukan sebuah kerajaan yang stabil untuk mendepani cabaran mendatang.- KOSMO! ONLINE


Trend baharu senaman ‘buaya merangkak’ di China
Oleh KOSMO!

11 Oktober 2022, 6:00 pm
BEIJING – Beribu-ribu penduduk China dilaporkan mengambil bahagian dalam aksi senaman terbaharu digelar ‘Buaya Merangkak’  yang  melibatkan teknik regangan untuk kelegaan belakang yang diinspirasikan daripada pergerakan reptilia tersebut, lapor laman berita Oddity Central semalam.
Media  melaporkan  trend kesihatan terbaharu itu menyaksikan berpuluh-puluh orang merangkak  menggunakan keempat-empat tangan serta  kaki.
Beberapa video tular di bandar  seperti Xiangshan and Changsha menunjukkan barisan panjang orang ramai yang memakai pakaian serupa serta sarung tangan industri bergerak secara merangkak.
Pergerakan itu dikatakan dapat menguatkan otot belakang dan mengurangkan sakit belakang sekiranya diamalkan secara kerap.
Ketua kumpulan Buaya Merangkak di bandar Xiangshan, Li Wei berkata, dia sebelum ini mengalami masalah tulang belakang, namun selepas mempraktikkan senaman buaya merangkak selama lapan bulan, masalah itu telah hilang.
“Ia kelihatan sama seperti tekan tubi dan bergerak ke hadapan secara serentak. Ia akan mengurangkan tekanan pada cakera intervertebral dan membantu menambah baik kekuatan periferi,” kata pakar bedah ortopedik Hospital Ketiga Universiti Peking, Chen Xin.

Beliau bagaimanapun memberi amaran bahawa senaman itu tidak sesuai untuk pesakit diabetes, individu yang mempunyai tekanan darah tinggi atau sakit jantung.
Ini kerana gerakan tersebut meningkatkan tekanan darah dengan pantas serta meletakkan tekanan pada  jantung ketika bergerak. – Agensi


Mahkamah: Zeti didakwa selalu terima kunjungan Jho Low
Oleh NORLIZAH ABAS

11 Oktober 2022, 5:46 pm
KUALA LUMPUR – Nama bekas Gabenor Bank Negara Malaysia (BNM), Tan Sri Zeti Akhtar Aziz dipetik di Mahkamah Tinggi di sini hari ini kerana didakwa sering menerima kunjungan ahli perniagaan dalam buruan, Low Taek Jho atau lebih dikenali sebagai Jho Low di kediaman beliau.
Perkara itu dibangkitkan oleh peguam Tan Sri Dr. Muhammad Shafee Abdullah bahawa pihak pembelaan mempunyai maklumat yang boleh dipercayai dan disertai bukti bahawa Jho Low sering mengunjungi Zeti Akhtar di rumahnya.
Beliau mencadangkan demikian ketika menyoal balas bekas Pengarah Bukan Eksekutif AmBank, Cheah Tek Kuang pada perbicaraan kes penyelewengan dana RM2.3 bilion milik 1Malaysia Development Berhad (1MDB) melibatkan Datuk Seri Najib Tun Razak.
Saksi pendakwaan ke-39 sebelum itu ditanya sama ada beliau pernah pada bila-bila masa melihat Jho Low di kediaman bekas Gabenor BNM itu di Bukit Tunku di sini.
Pada peringkat itu, Timbalan Pendakwa Raya Kanan Datuk Seri Gopal Sri Ram memaklumkan kepada mahkamah, Zeti Akhtar akan dipanggil memberi keterangan bagi menjawab persoalan yang dikemukakan oleh pihak pembelaan.
“Kami akan memanggil Zeti sebagai saksi pendakwaan dan soalan berkenaan boleh dikemukakan ketika soal balas. Beliau boleh menjawabnya,” ujar Sri Ram.

Dalam keterangannya, Tek Kuang menyatakan, beliau pernah mengunjungi majlis hari raya di kediaman Zeti Akhtar yang turut melibatkan kakitangan perbankan. Perbicaraan bersambung esok. – KOSMO! ONLINE


PRU-15: Mohamed Nazri tersenarai calon
Oleh LUQMAN RIDHWAN MOHAMED NOR

11 Oktober 2022, 4:17 pm
BAGAN SERAI – Ahli Parlimen Padang Rengas, Datuk Seri Mohamed Nazri Abdul Aziz turut tersenarai sebagai calon yang dicadangkan bertanding di Parlimen tersebut pada Pilihan Raya Umum ke-15 (PRU-15).
Pengerusi UMNO Perak, Datuk Seri Saarani Mohamad berkata, Mohamed Nazri merupakan salah seorang daripada 126 nama calon yang dicadangkan untuk bertanding di Parlimen dan Dewan Undangan Negeri (DUN).
Menurutnya, Mohamed Nazri yang sebelum ini mengesahkan tidak akan bertanding pada PRU-15 telah dicadangkan oleh Jawatankuasa Bahagian UMNO Padang Rengas.
“Sama ada Mohamed Nazri akan dipilih sebagai calon di Parlimen Padang Rengas, perkara itu ditentukan oleh pucuk pimpinan parti.
“Sebagai penyandang, nama beliau ada dalam senarai calon yang dicadangkan oleh bahagian. Kesemuanya ada 126 nama calon yang saya terima daripada keseluruhan bahagian termasuk penyandang,” katanya kepada pemberita di sini hari ini.
Saarani berkata, kesemua nama yang dicadangkan itu akan diserahkan kepada kepimpinan tertinggi UMNO sebelum ia (calon yang bertanding) diputuskan oleh mereka.

Mohamed Nazri sebelum ini mengesahkan beliau tidak akan bertanding pada PRU-15 setelah enam kali menang tanpa kalah di Parlimen Padang Rengas. – KOSMO! ONLINE


Lebih 3,000 pelajar baharu daftar di UPSI
Oleh KOSMO!

11 Oktober 2022, 5:07 pm
MUALLIM – Lebih 3,000 calon yang berjaya ditawarkan memasuki Universiti Pendidikan Sultan Idris (UPSI) mendaftar di Dewan Tuanku Canselor, Kampus Sultan Azlan Shah, Proton City di sini semalam.
Pelajar yang terdiri daripada lepasan Sijil Tinggi Persekolahan Malaysia (STPM), diploma serta matrikulasi tersebut menginap di Kolej Harun Aminurrashid, Kolej Ungku Omar, Kolej Aminuddin Baki serta Blok Antarabangsa.
Pada program itu, Naib Canselor, Prof. Datuk Dr. Md. Amin Md. Taff menyantuni pelajar baharu sesi Oktober 2022 dan turut memberi kata-kata semangat kepada mereka agar menjadi pelajar UPSI yang aktif serta dapat mengharumkan nama universiti.
“Saya terharu dengan kesungguhan ibu bapa dan berharap anda tidak menghampakan harapan mereka,” kata beliau.
Dr. Md. Amin berkata, di UPSI pelajar bukan hanya diterapkan dengan ilmu akademik, malah ilmu kehidupan yang ditunjangi dengan adab dan akhlak.
“Jangan sesekali mensia-siakan segala pengorbanan keluarga kerana terdapat ibu bapa yang berkorban menangguhkan hajat mereka mengerjakan haji kerana terpaksa mengeluarkan simpanan Tabung Haji demi mendaftarkan anak ke UPSI.

“Terdapat juga ibu bapa yang meminjam daripada sanak-saudara, ada yang berjimat belanja, serta ramai yang mendapatkan bantuan daripada pelbagai sumber agar anak-anak dapat mendaftar untuk belajar.
“Namun, semua ini tidak pernah diberitahu kepada anda, maka hargailah pengorbanan insan istimewa ini dengan belajar bersungguh-sungguh dan mendoakan mereka apabila berjauhan dari mereka,” ujarnya.
Sementara itu, Timbalan Naib Canselor (Hal Ehwal Pelajar dan Alumni), Prof. Dr. Norkhalid Salimin yang turut mengiringi Naib Canselor pula berharap pelajar baharu memelihara akhlak walaupun memburu pencapaian akademik yang cemerlang sepanjang pengajian.
“Manfaatkanlah segala kemudahan yang disediakan untuk keselesaan semua pelajar di kedua-dua kampus iaitu Kampus Sultan Abdul Jalil Shah dan Kampus Sultan Azlan Shah,” katanya.


Wanita, bayi lelaki tiga bulan maut nahas dua kereta
Oleh ASLIZA MUSA

11 Oktober 2022, 4:49 pm
IPOH – Dua beranak maut dalam kemalangan membabitkan dua kereta di Kilometer 34, Jalan Simpang Pulai-Cameron Highlands di sini hari ini.
Kejadian sekitar pukul 12.30 tengah hari itu mengorbankan Norsyahira Mohd. Fadhail, 23, dan bayi lelaki berusia tiga bulan, Muhammad Rayyan Nauffal Amyroul Shah Huszaiery.
Difahamkan, kejadian berlaku ketika mangsa dalam perjalanan dari arah Cameron Highlands menuju Simpang Pulai menaiki kereta Perodua Myvi dipandu Amyroul Shah Huszaiery Yusri, 23.
Jurucakap Jabatan Bomba dan Penyelamat Malaysia (JBPM) Perak berkata, pihaknya menerima maklumat kejadian itu pada pukul 12.46 tengah hari.
Katanya, sepasukan 11 anggota dari Balai Bomba dan Penyelamat (BBP) Simpang Pulai bersama Unit Bantuan Perkhidmatan Kecemasan (EMRS) segera digerakkan ke lokasi kejadian.
“Setibanya anggota di lokasi, didapati kemalangan membabitkan sebuah kereta Perodua Myvi dinaiki tiga beranak dan sebuah Mercedes-Benz dipandu lelaki berusia 30-an.

“Operasi dijalankan segera untuk mengeluarkan pasangan suami isteri itu di mana pemandu Perodua Myvi tersepit di bahagian tempat duduk pemandu,” katanya ketika dihubungi di sini hari ini.
Menurut beliau, ketika anggota tiba di lokasi, bayi terbabit telah dibawa keluar oleh orang awam.
Katanya, bayi itu dan ibunya disahkan meninggal dunia di lokasi kejadian oleh pegawai perubatan manakala bapanya pula cedera parah. – KOSMO! ONLINE


Wanita dirasuk berdiri, mengilai atas bumbung rumah
Oleh KOSMO!

11 Oktober 2022, 5:30 pm
JAKARTA – Sebuah video tular di media sosial Indonesia memaparkan kejadian seram seorang wanita sedang berdiri di atas bumbung rumah kerana didakwa dirasuk oleh makhluk halus, lapor laman berita Berita Baru semalam.
Wanita bernama Ismaiyatun Hasanah atau lebih dikenali sebagai Iis itu merupakan penduduk kampung Sukaoneng, Gresik, dalam wilayah Jawa Timur.
Berdasarkan video tersebut, Iis secara tiba-tiba berdiri di atas bumbung rumah sambil ketawa mengilai.
Wanita tersebut sebelum itu dilaporkan hilang dari rumahnya sejak Sabtu lepas ketika azan maghrib berkumandang.
“Wanita ini memanjat pokok mangga sehingga sampai ke bumbung rumah. Dia sebelum ini pernah dirasuk beberapa kali,” kata seorang penduduk setempat, Munawir.
Lokasi Iis ditemui adalah sekitar 200 meter dari rumahnya. Lebih menghairankan, ranting pokok yang dipanjat wanita itu adalah kecil, namun tidak patah ketika dipijak.

Menurut Munawir, Iis sebelum ini pernah hilang ketika dirasuk makhluk halus.
“Dia pernah ditemui di kampung lain sebelum dibawa pulang oleh keluarganya. Suaminya juga cemas ketika dia hilang ketika waktu maghrib dalam kejadian kali ini,” katanya.
Lis akhirnya berjaya dibawa turun dari bumbung rumah oleh seorang ketua penduduk. Dia berada dalam keadaan tidak sedarkan diri sehingga awal pagi kelmarin. – Agensi


Mahkamah: Buruh curi iPhone didenda RM3,000
Oleh MOHD AZLI ADLAN

11 Oktober 2022, 4:24 pm
KUALA TERENGGANU – Gara-gara mencuri sebelum melupuskan sebuah telefon pintar jenama iPhone milik seorang pengunjung sebuah karnival makanan Thailand pada awal bulan ini, seorang buruh didenda RM3,000 oleh Mahkamah Majistret di sini hari ini.
Tertuduh, Marzuki Mamat, 45, membuat pengakuan bersalah selepas pertuduhan selesai dibacakan di hadapan Majistret Nik Mohd. Tarmizie Nik Mohd. Shukrie.
Berdasarkan pertuduhan, Marzuki didakwa mencuri sebuah telefon bimbit jenama iPhone daripada salah seorang pengunjung di sebuah karnival makanan.
Perbuatan itu didakwa dilakukan di tapak karnival di Batu Burok di sini pada 3 Oktober lalu.
Tertuduh didakwa kemudiannya melupuskan telefon bimbit itu dengan menjual gajet tersebut kepada salah seorang rakannya.
Marzuki didakwa mengikut Seksyen 414 Kanun Keseksaan yang memperuntukkan hukuman penjara sehingga tujuh tahun atau denda jika sabit kesalahan.

Majistret Nik Mohd. Tarmizie memerintahkan tertuduh dikenakan hukuman penjara selama 12 bulan sekiranya tertuduh gagal membayar denda RM3,000 berkenaan. – KOSMO! ONLINE


DASH akan dibuka dalam masa terdekat
Oleh NUR HUDA MUSA

11 Oktober 2022, 4:51 pm
PETALING JAYA – Projek Lebuh Raya Bertingkat Damansara – Shah Alam (DASH) hampir siap sepenuhnya dan dijangka bersedia untuk menerima 50,000 pengguna lebuh raya dalam masa terdekat.
Ketua Pegawai Eksekutif Kumpulan Projek Lintasan Kota Holdings Sdn Bhd (Prolintas), Datuk Mohammad Azlan Abdullah berkata, pembukaan lebuh raya itu akan dijalankan serentak dalam satu fasa.
Katanya, pembinaan lebuh raya itu dijangka akan mengurangkan masa perjalanan dari Puncak Perdana ke Penchala sehingga 30 minit daripada 90 minit, penjimatan 60 minit berbanding melalui laluan sedia ada.
“Pembinaan lebuh raya ini juga mampu mengurangkan kesesakan di Persiaran Mokhtar Dahari sebanyak 39 peratus, Jalan Sungai Buloh (33 peratus) dan Persiaran Surian (43 peratus).
“Selain itu, lebuh raya DASH juga boleh menjadi laluan alternatif untuk ke Persiaran Surian di Kota Damansara, Lapangan Terbang Subang, Damansara Perdana, Penchala dan menuju ke Bandaraya Kuala Lumpur,” katanya ketika Sesi Taklimat Mengenai Perkembangan Projek Lebuh raya DASH, di sini hari ini.
Mengulas lanjut Mohammad Azlan berkata, lebuh raya itu turut menjadi penghubung antara bahagian timur dan barat Lembah Klang.

“Pembinaan lebuh raya ini menjadi penyelesaian penyuraian trafik untuk beberapa kawasan pembangunan baharu seperti Kwasa Damansara, Elmina dan sepanjang Shah Alam ke Damansara.
“Lebuh raya DASH turut mempunyai tiga plaza tol iaitu di Denai Alam, RRIM (Kwasa Damansara) dan Kota Damansara lengkap dengan sistem kutipan tol tanpa henti yang dikenali sebagai Aliran Bebas Pelbagai Lorong (MLFF),” ujarnya. – KOSMO! ONLINE


Seorang lagi suspek kes bunuh anggota Rela ditahan
Oleh TUAN NURHIDAYAH TUAN AB.GHANI

11 Oktober 2022, 5:04 pm
PETALING JAYA – Seorang lelaki warga tempatan yang disyaki terlibat dalam kes pembunuhan anggota Rela di Kota Damansara pada Sabtu lepas telah diberkas anggota polis di sekitar kawasan Penchala, semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, suspek berusia 24 tahun yang juga seorang penganggur ditahan kira-kira pukul 10.30 malam.
“Lelaki ini juga adalah jiran kepada suspek yang ditahan sebelum ini dan menerusi siasatan dijalankan, motif pembunuhan adalah sama. Dia kini direman tujuh hari bermula hari ini,”katanya dalam satu kenyataan di sini hari ini.
Mengulas lanjut, Mohamad Fakhrudin berkata, hasil ujian air kencing mendapati kedua-dua suspek positif dadah jenis ganja dan syabu.
Terdahulu Kosmo! melaporkan salah seorang suspek kes bunuh anggota Rela yang berusia 45 tahun telah ditahan tiga hari lalu difahamkan berpunca apabila mangsa menegur suspek yang dipercayai  mabuk ketika di dalam sebuah lif. – KOSMO! ONLINE.


7,124 polis di Perak ditugaskan sepanjang PRU-15
Oleh WAT KAMAL ABAS

11 Oktober 2022, 4:43 pm
BAGAN SERAI – Seramai 7,124 dari 9,720 anggota polis dari Kontinjen Negeri Perak akan ditugaskan sepanjang Pilihan Raya Umum ke-15 (PRU-15) bagi memastikan kelancaran dan keselamatan pengundi terjamin.
Ketua Polis Perak, Datuk Mohd. Yusri Hassan Basri berkata, selain itu pihaknya juga sedang menunggu maklum balas dari pihak Bukit Aman berhubung cuti anggota yang ditugaskan sepanjang PRU nanti.
“Anggota-anggota ini akan ditugaskan bagi memastikan kelancaran dan keselamatan orang awam sepanjang PRU-15 nanti.
“Kita yakin dengan jumlah keanggotaan yang ditugaskan ini dapat memastikan orang ramai atau pengundi dapat keluar dengan selamat dan terjamin,” katanya di sini hari ini.
Terdahulu, beliau menghadiri Majlis Serah Terima Tugas antara Ketua Polis Daerah Kerian, Superintendan Mazuki Mat dengan Deputi Superintendan Hudri Mohd. Arshad.
Tambah Mohd. Yusri, pihak polis juga telah mengenal pasti kawasan yang mungkin berlakunya banjir sepanjang PRU-15 nanti.

Menurut beliau, pihaknya telah bersedia dengan pelbagai aset serta akan dibantu oleh agensi berkaitan bagi memastikan operasi menyelamat dan memindahkan mangsa banjir berjalan dengan lancar. – KOSMO! ONLINE


Kebas pam racun dan tangga masjid, suspek akhirnya ditahan
Oleh FARAHWAHIDA AHMAD

11 Oktober 2022, 4:37 pm
SEGAMAT – Polis menahan dua lelaki disyaki terbabit dalam kejadian curi tangga dan pam racun milik Masjid Bekok di Bekok, Segamat di sini pada 8 Oktober lalu.
Ketua Polis Daerah Segamat, Superintendan Ahmad Zamry Marinsah berkata, penahanan suspek di sekitar Bekok tidak sampai enam jam selepas laporan polis diterima.
“Suspek berusia lingkungan 29 dan 45 tahun berjaya ditahan kira-kira pukul 5 petang selepas enam jam laporan polis diterima.
“Kecurian dua peralatan masjid berkenaan disedari hilang pada 8 Ogos lalu, selepas ahli kariah masjid selesai melakukan audit.
“Mereka mendapati sebuah tangga dan pam racun diletakkan di dalam stor penyimpanan masjid sudah tiada dan terus memaklumkan pada ahli jawatankuasa masjid berkenaan serta membuat laporan polis di sini,” katanya ditemui di Ibu Pejabat Polis Daerah (IPD) Segamat di sini, hari ini.
Tambah Ahmad Zamry, siasatan mendapati kedua-dua barangan tersebut telah dijual kepada pengusaha barangan lusuh warga tempatan berusia 29 tahun dengan nilai RM150.

Menurut Ahmad Zamry, siasatan dan risikan dijalankan JSJ IPD Segamat bersama anggota polis Bekok berjaya mengenal pasti suspek terlibat.
“Siasatan serta serbuan kita juga menjumpai semula tangga aluminium serta pam racun yang dicuri di dalam lokasi pengusaha barangan lusuh tersebut.
“Kita juga mendapati suspek 45 tahun telah merancang pergi ke stor masjid pada pukul 12 tengah hari ketika kejadian sebelum ketibaan kariah bersolat Zohor untuk mengelakkan pertembungan.
“Suspek turut merosakkan jaring stor berkenaan sebelum memasukinya setelah mendapati pintu berkunci,” katanya.
Suspek direman sehingga esok dan semakan rekod mendapati keduanya memiliki rekod kesalahan berkaitan jenayah dan dadah lampau. Kes disiasat mengikut Seksyen 380 Kanun Keseksaan. – KOSMO! ONLINE


Peruntukan RM190,000 atasi banjir kilat Pulau Gadong
Oleh AMRAN MULUP

11 Oktober 2022, 3:23 pm
MELAKA – Masalah banjir kilat yang pertama kali melanda penduduk di Kampung Tengah, Pulau Gadong dekat sini pagi semalam dijangka dapat diatasi melalui peruntukan RM190,000 untuk menyelesaikan masalah limpahan air dari Sungai Malim.
Ahli Dewan Undangan Negeri (ADUN) Klebang, Datuk Lim Ban Hong berkata, melalui peruntukan tersebut ia dapat mengurangkan risiko banjir kilat yang menjejaskan hampir 20 buah rumah di kampung berkenaan.
Menurutnya, peruntukan tersebut telah dipohon dan diluluskan baru-baru ini bagi membolehkan Jabatan Pengairan dan Saliran (JPS) negeri melantik kontraktor untuk membaik pulih saluran paip bawah tanah yang rosak dan tersumbat.
“Apabila saliran air bawah tanah tersumbat ia menyebabkan air tidak dapat disalur keluar terus ke Sungai Malim dan itu menyebabkan berlakunya banjir kilat awal pagi semalam.
“Daripada 20 buah rumah yang terlibat hanya 10 sahaja yang terjejas teruk apabila air memasuki ruang rumah hingga ke bilik tidur. Rumah tersebut adalah terletak berhampiran dengan Sungai Malim.
“Saya diberitahu penduduk, ini kali pertama banjir kilat memasuki rumah selepas hampir 40 tahun. Melalui peruntukan yang telah diluluskan, masalah ini akan dapat diatasi dengan segera,” katanya ketika ditemui pemberita di sini, hari ini.

Terdahulu, Kosmo! hari ini melaporkan, kira-kira 100 penduduk di Kampung Tengah, Pulau Gadong terkejut apabila rumah mereka dimasuki air akibat banjir kilat ekoran hujan lebat hampir empat jam bermula pukul 5.15 pagi, semalam.
Hal ini kerana, sejak berpuluh tahun menetap di kampung berkenaan, ia adalah kali pertama kawasan itu dilanda bah.
Tambah Ban Hong, peruntukan itu juga akan turut digunakan untuk membaiki pintu air, sistem pam air dan kotak pembentungan.
Jelasnya, JPS negeri telah mengarahkan kontraktor memulakan kerja-kerja mengukur sebaik sahaja banjir di kampung itu surut pukul 10 pagi, semalam.
“Kejadian banjir kilat ini tidak begitu serius kerana air naik sedalam 0.5 meter dan tidak melibatkan penduduk dipindahkan ke pusat pemindahan sementara (PPS).
“Bantuan bencana telah disalurkan kepada penduduk yang terjejas teruk sewaktu melawat kesemua mangsa yang terlibat awal pagi semalam,” ujarnya. – KOSMO! ONLINE


Mahkamah: Tiada lagi penangguhan soal balas saksi kes 1MDB
Oleh NORLIZAH ABAS

11 Oktober 2022, 4:03 pm
KUALA LUMPUR – Mahkamah Tinggi di sini tidak akan melayani sebarang penangguhan sesi soal balas saksi kes penyelewengan RM2.3 bilion dana 1Malaysia Development Berhad (1MDB) melibatkan Datuk Seri Najib Tun Razak.
Hakim Datuk Collin Lawrence Sequerah menegaskan, mahkamah akan meneruskan prosiding akan datang meskipun peguam utama, Tan Sri Dr. Muhammad Shafee Abdullah tidak berkelapangan mengendalikan pemeriksaan balas.
“Saya tidak boleh membazirkan masa selama beberapa jam dan menangguhkan perbicaraan ini sementara menunggu mahkamah lain untuk menyelesaikan kesnya.
“Saya mempunyai masa sehingga tengah hari, jadi kita hendak buat apa sekarang?” ujar Hakim Collin ketika menolak permohonan peguam Wan Aizuddin Wan Mohammed untuk menangguhkan pemeriksaan balas seorang bekas pegawai kanan bank yang merupakan saksi pendakwaan ke-40.
Terdahulu, mahkamah mendengar keterangan bekas Pengarah Urusan AmInvestment Bank Berhad, Kok Tuck Cheong, 67, pada perbicaraan kes rasuah dan 21 tuduhan pengubahan wang haram dana RM2.3 bilion milik 1MDB melibatkan bekas Perdana Menteri.
Selain Tuck Cheong, pihak pembelaan turut menangguhkan soal balas terhadap beberapa saksi pendakwaan yang telah memberi keterangan sebelum ini.

Terdahulu, Wan Aizuddin memaklumkan Muhammad Shafee tidak dapat memeriksa balas saksi pendakwaan ke-40 kerana sedang mengendalikan rayuan kes Repco Low di hadapan hakim berlainan.
Bagaimanapun, Hakim Collin menyatakan, pihak pembelaan mempunyai pasukan yang dianggotai oleh ramai peguam dan beliau (Wan Aizuddin) berkelayakan untuk mengendalikan pemeriksaan balas.
Ujar beliau, mahkamah sudah memberi banyak peluang penangguhan dan tidak lagi boleh bertolak ansur dengan sebarang permohonan pada masa akan datang.
“Jika peguam utama tidak hadir, kamu boleh mengendalikannya. Jika tiada pemeriksaan balas, mahkamah menganggap ia telah dilakukan dan perbicaraan akan diteruskan dengan pemeriksaan semula,” ujar beliau.
Bagaimanapun, Wan Aizuddin menyatakan beliau tidak bersedia dan akan memaklumkan perkara itu kepada Muhammad Shafee.
Sementara itu, Timbalan Pendakwa Raya Kanan Datuk Seri Gopal Sri Ram berkata, penangguhan soal balas saksi menimbulkan kesukaran kepada pihak pendakwaan untuk mengendalikan perbicaraan kerana mereka terhalang untuk memanggil saksi lain.
“Pihak pendakwaan perlu menyelaraskan pemanggilan saksi-saksi, bukannya duduk diam sahaja dalam mahkamah,” ujarnya.
Menurut Sri Ram, esok beliau akan ke Mahkamah Persekutuan kerana perlu mengendalikan satu kes melibatkan anak guam berusia 94 tahun dan beliau akan hadir setelah kes itu selesai.
Perbicaraan bersambung petang ini. – KOSMO! ONLINE


PRU-15: MB menghadap Sultan Perak esok
Oleh LUQMAN RIDHWAN MOHAMED NOR

11 Oktober 2022, 3:10 pm
BAGAN SERAI – Menteri Besar, Datuk Seri Saarani Mohamad akan menghadap Sultan Perak, Sultan Nazrin Muizzuddin Shah esok bagi memohon perkenan pembubaran Dewan Undangan Negeri (DUN).
Beliau berkata, upacara menghadap itu akan dilaksanakan di Istana Kinta, Ipoh kira-kira pukul 2 petang esok.
“Saya baru mendapat perkenan dari Duli Yang Maha Mulia Sultan Perak untuk menghadap baginda pada petang esok. Pagi esok ada mesyuarat exco seperti biasa. Insya-Allah dalam pukul 2 petang saya diperkenankan untuk menghadap Tuanku di Istana Kinta.
“Selepas itu, sekiranya dìperkenankan oleh baginda, pihak istana akan membuat pengumuman kerana pembubaran ini diwartakan,” katanya kepada pemberita di sini hari ini.
Terdahulu, beliau menghadiri Program Mesra Bertemu Pelanggan Kerajaan Negeri Perak di hadapan Sekolah Kebangsaan Dato’ Alaudin, Selinsing di sini.
Perdana Menteri, Datuk Seri Ismail Sabri Yaakob semalam mengumumkan pembubaran Parlimen bagi memberi laluan kepada Pilihan Raya Umum ke-15 (PRU-15).

Ismail Sabri berkata, pembubaran tersebut adalah susulan daripada sesi menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara kelmarin. – KOSMO! ONLINE


[VIDEO] 17 suspek rusuhan di Bintulu dicekup dalam 24 jam
Oleh AZMI NORDIN

11 Oktober 2022, 4:03 pm
BINTULU – 17 lelaki termasuk suspek utama yang terlibat dalam kejadian merusuh dan melakukan khianat dengan merempuh beberapa kenderaan di hadapan sebuah premis di Jalan Abang Galau, di sini dicekup semalam.
Ketua Polis Daerah Bintulu, Superintendan Batholomew Umpit berkata, tangkapan ke atas kesemua suspek itu dibuat menerusi dua serbuan di sekitar daerah ini tidak sampai 24 jam selepas kes tersebut berlaku.
“Tangkapan pertama melibatkan suspek utama berusia 37 tahun yang juga pemandu trak pikap yang kemudiannya membawa kepada tangkapan 16 individu lain.
“Siasatan mendapati kesemua suspek tidak berada di bawah pengaruh dadah. Mereka adalah lelaki tempatan berusia 24 hingga 38 tahun,” katanya ketika dihubungi Kosmo! hari ini.
Menurut beliau, reman ke atas suspek dibenarkan sehingga Khamis ini dan kes disiasat di bawah Seksyen 148 Kanun Keseksaan Dan Seksyen 427 kanun sama.
Terdahulu, Kosmo! Online melaporkan polis mengesan seorang lelaki yang juga suspek utama kes rusuhan dan khianat di Jalan Abang Galau kelmarin.

Hal ini berikutan tular beberapa rakaman video memaparkan pergaduhan di hadapan sebuah premis yang membabitkan insiden rempuhan melibatkan beberapa kenderaan. – KOSMO! ONLINE.


Dompet hilang bantu mangsa kemalangan, pencuri ‘cekau’ guna paywave
Oleh KOSMO!

11 Oktober 2022, 3:38 pm
PETALING JAYA – Nasib tidak menyebelahi seorang lelaki apabila sifat murninya membantu mangsa kemalangan di lebuh raya baru-baru ini akhirnya diuji apabila dompetnya telah dicuri dan wang simpanannya turut diambil.
Kisah tersebut dialami oleh Abdullah Sazali yang memaklumkan ketika kejadian kemungkinan dompetnya telah terjatuh tanpa sedar sebelum diambil oleh individu tidak bertanggungjawab sejam selepas dia beredar dari lokasi menuju ke ibu kota.
“Kisah sedih hari ini (Sabtu lalu). Aku tolong orang kemalangan tengah lebuh raya tadi. Sebab aku orang pertama yang nampak dia (mangsa) kemalangan, dah tolong hubungi ambulans semua, polis dah sampai, aku naik kereta dan beredar dari tempat kejadian.
“Kemudian baru perasan dompet dah tidak ada, aku semak Maybank2u dah ada orang guna ‘paywave’, tak ada rezeki aku malam ini,” ciapnya di Twitter baru-baru ini.
Menerusi tangkap layar aplikasi Maybank2u yang dikongsikan Abdullah, sebanyak RM400 wang simpanannya telah digunakan oleh si pencuri di sekitar Batu Cave, Kuala Lumpur.
Bercerita lanjut, Abdullah berkongsi situasi kemalangan di mana terdapat seorang mangsa pengsan di dalam kereta jenis Toyota Vios dan dia bersama beberapa orang awam cuba membantu keadaan di lebuh raya berkenaan.

“Ada seorang penumpang Vios pengsan, pintu kereta ‘stuck’, aku tolong tarik buka semua.
“Berapa kali juga Vios itu nak kena hentam atas lebuh raya, dekat selekoh, hujan lebat tengah malam, memang banyak kenderaan. Nasib baik ada orang lain berhenti tolong juga suluh lampu supaya kenderaan lain perlahankan kenderaan,” katanya. – KOSMO! ONLINE


Guru terkejut terima khairat kematian suami berjumlah lebih RM27,000
Oleh ROSMIZAN RESDI

11 Oktober 2022, 3:16 pm
TANAH MERAH – Seorang guru tidak menyangka dapat menerima khairat kematian daripada Yayasan Guru Malaysia Berhad (YGMB) sebanyak RM27,012.79 meskipun suaminya baru menyertai keahlian yayasan tersebut dua tahun lalu.
S. Nora Isam,50, berkata, dia juga tidak mengetahui suaminya, Suhailan Che Man,51, menyertai YGMB apabila arwah tidak memaklumkan mengenai perkara itu sebelum meninggal dunia.
Menurutnya, arwah suaminya yang bertugas di Jabatan Pendidikan Negeri Kelantan mengalami sesak nafas akibat serangan jantung semasa sedang bekerja dan meninggal dunia pada 18 Ogos lalu.
“Pada awalnya, saya agak terkejut apabila dimaklumkan mengenai sumbangan khairat kematian arwah suami. Sumbangan ini amat besar nilainya bagi meringankan beban saya dan tiga anak berusia 24, 22 dan 17 tahun.
“Wang khairat kematian ini akan digunakan sebaiknya untuk pembelajaran anak sulung yang belajar di peringkat Ijazah Sarjana manakala anak kedua pula kini sedang menjalani latihan industri,” katanya ketika ditemui pemberita selepas Sumbangan Program Taklimat Keahlian Dan Kebajikan YGMB di Pejabat Pendidikan Daerah (PPD) di sini hari ini.
Dalam majlis itu, Timbalan Pegawai Pendidikan Daerah, Sektor Perancangan PPD Kota Bharu, Ahmad Yani Muhammad menyampaikan sumbangan khairat kematian kepada S. Nora.

Selain itu, Ahmad Yani turut menyerahkan sumbangan penyakit kritikal kepada guru besar, Rosdi Harun berjumlah RM25,018.84 dan khairat kematian seorang guru, Tengku Hasnul Atikah Tuan Hassan sebanyak RM8,000 kepada suaminya, Mohd. Sabri Mat Yusof.
Sementara itu, Ketua Pegawai Eksekutif YGMB, Datuk Wan Munadi Wan Mamat berkata, yayasan tersebut ketika ini mempunyai lebih 100,000 orang ahli dan setiap ahli mempunyai jaminan perlindungan kesihatan dan kebajikan.
Katanya, guru-guru perlu menitikberatkan mengenai penyakit kritikal seperti serangan jantung, kanser, kencing manis, darah tinggi dan masalah buah pinggang.
“Sejak akhir-akhir ini, guru-guru yang masih muda sudah menghidap pelbagai jenis penyakit kritikal.
“Kita sarankan kepada semua guru supaya menitikberatkan aspek kesihatan masing-masing meskipun sibuk menguruskan pelbagai kerja seharian,” ujarnya.
Menurut Wan Munadi, menjelang peralihan Monsun Timur Laut ketika ini, setiap ahli YGMB yang berhadapan bencana juga akan menerima manfaat yang disediakan pihak yayasan.
Katanya, jika ada ahli YGMB terjejas banjir, mereka layak menerima bantuan sebanyak RM500 dan sumbangan itu akan disalurkan dengan segera. – KOSMO! ONLINE


Haa sorok lagi, suami kempunan RM45,417, ‘lupa’ beritahu isteri simpan wang dalam baju
Oleh KOSMO!

11 Oktober 2022, 4:14 pm
SINGAPURA – Seorang lelaki di Singapura kempunan koleksi berharga wang kertas bernilai SGD14,000 (RM45,417) yang disorok dalam poket baju lama apabila isterinya membuang  pakaian tersebut semasa mengemas kediaman mereka, lapor portal berita Mothership semalam.
Lelaki dikenali sebagai  Zhuo itu berkata,  dia mengumpul koleksi wang kertas nominasi SGD1,000 (RM3,244) selepas Pihak Berkuasa Kewangan Singapura menghentikan pengeluarannya pada 2021.
“Apabila mana-mana rakan saya mempunyai wang kertas seribu dolar, saya akan menukarnya dengan mereka untuk ditambah kepada koleksi saya.
“Saya telah menyembunyikannya dalam poket baju lama kerana bimbang ia akan dicuri tetapi terlupa untuk memaklumkan kepada isteri,” jelasnya.
Tambah Zhuo, insiden itu berlaku apabila isterinya mengemas rumah secara menyeluruh dan membuang semua barangan buruk, lama dan tidak dipakai atau digunakan.
“Saya segera turun ke tempat pembuangan sampah namun plastik berisi baju lama yang mempunyai 14 keping wang kertas SGD1,000 itu telah diambil pihak pelupusan sampah,” ujarnya.

Zhuo telah membuat laporan polis mengenai kehilangan wang kertasnya, namun sedar bahawa peluang untuk kembali menemuinya sangat tipis. – Agensi


PRU-15: GTA bertanding guna logo Pejuang
Oleh MOHD. HUSNI MOHD. NOOR

11 Oktober 2022, 3:05 pm
PUTRAJAYA – Gerakan Tanah Air (GTA) memutuskan untuk bertanding menggunakan nama dan logo Parti Pejuang Tanah Air (Pejuang) pada Pilihan Raya Umum Ke-15 (PRU-15) kelak.
Ia susulan usaha bagi mendaftarkan GTA belum mendapat kelulusan daripada Jabatan Pendaftaran Pertubuhan (RoS).
Pengerusi Penajanya, Tun Dr. Mahathir Mohamad berkata, pendaftaran GTA belum diluluskan sehingga kini biarpun Parlimen sudah dibubarkan.
Bagaimanapun, katanya, GTA tetap akan bertanding malah, meletakkan calon daripada empat parti gabungan pada PRU-15 kecuali di Kelantan.
“Di Kelantan, yang akan bertanding di situ adalah Parti Bumiputera Perkasa Malaysia (Putra), namun calon yang akan bertanding masih dalam kalangan GTA.
“Putra akan bertanding sendiri di Kelantan sahaja, tapi di negeri lain mereka (calon Putra) akan bertanding dengan nama Pejuang di Terengganu dan Perak serta negeri-negeri lain,” katanya pada sidang akhbar selepas mensyuarat GTA di sini hari ini.

Ujar beliau, pihaknya memutuskan walaupun bertanding dengan nama Pejuang, namun ia tidak bermakna semua calon adalah dari Pejuang.
Dr. Mahathir berkata, pihaknya juga memutuskan untuk menampilkan lebih 120 kerusi Parlimen atau lebih pada PRU-15.
Menurutnya, pihaknya juga bersetuju agihan kawasan dan calon akan ditentukan oleh presiden parti gabungan masing-masing termasuk wakil persendirian dalam kalangan badan bukan kerajaan (NGO).
“Calon yang akan ditampilkan bebas daripada skandal, jenayah dan menghormati sistem demokrasi di negara ini,” katanya.
Katanya, pihaknya juga bersetuju tentang kemungkinan untuk menjalinkan kerjasama dengan parti yang sebulu dengan GTA dan akan bekerjasama dengan parti itu jika mereka ingin menyelamatkan negara daripada pemerintahan UMNO.
Ditanya sama ada kewujudan GTA punca kepada perpecahan Melayu di negara ini, Dr. Mahathir berkata, pihaknya menafikan perkara itu kerana GTA jelas menyatupadukan orang Melayu menerusi gabungan empat parti dan NGO. -KOSMO! ONLINE